
REUNIUNI LA NIVEL ÎNALT: ÎNTRE NATO ŞI G8
Miza si principalele teme abordate la summit-ul NATO


Summit-ul NATO de la Chicago a durat două zile. A fost prima oară când un alt oraş american decât Washington a găzduit o reuniune NATO la nivel înalt. La eveniment au fost invitaţi nu mai puţin de 2.000 de jurnalişti din întreaga lume. 

Această ediţie a summit-ului Alianţei Nord-Atlantice este considerată a fi cea mai amplă din istoria NATO. Pe lângă cele 28 de state membre au fost invitate şi altele, precum Australia, Noua Zeelandă, Coreea de Sud şi Japonia.


Discuţiile s-au axat pe trei mari teme: angajamentul Alianţei în Afganistan pe termen lung, dincolo de data retragerii trupelor, în 2014; necesitatea de a veghea ca Alianţa să dispună de capacităţi pentru protejarea populaţiilor şi teritoriilor ţărilor membre şi pentru a face faţă sfidărilor secolului al XXI-lea şi întărirea reţelei de parteneriat deţinută de NATO în lume.


Participantii la summit au dezbătut şi alte 25 de proiecte, de dimensiuni reduse, care vizează cooperarea în domeniul formării militare - precum pregătirea piloţilor de elicoptere şi al serviciilor.
Situaţia din Afganistan a fost principala temă de discuţie dintre liderii celor 60 de state şi organizaţii invitate la summit-ul de la Chicago- după cum a precizat Rasmussen, subliniind că acest lucru “va demonstra că ansamblul comunităţii internaţionale asumă responsabilitatea situaţiei din această ţară şi din regiune”
. În acest moment, NATO are peste 130.000 de soldaţi cantonaţi în această ţară. Alianţa a avut în vedere stabilirea angajamentului său în Afganistan după ce misiunea forţelor ISAF se va fi terminat, în 2014, odată cu încheierea transferului securităţii către forţele afgane. Acest transfer a început in martie 2011, în prezent 75% din populaţia afgană aflându-se sub protecţia forţelor naţionale, instruite şi organizate de către forţele internaţionale. Forţele afgane conduc peste 40% din operaţiunile de pe teritoriul Afganistanului, secondate de trupele internaţionale, al căror rol s-a transformat, treptat, din combatant în susţinere (support) şi instruire (training). 
Un summit cu tensiuni
 Un subiect sensibil de dezbatere a fost atitudinea Franţei, care intenţionează să se retragă din Afganistan mai devreme decât aliaţii NATO. 

“Toată lumea este convinsă de faptul ca trebuie să ne retragem din Afganistan. Acum, pentru NATO, problema este cum să gestioneze o retragere graduală şi responsabilă, astfel încât guvernul afgan să poată rezista de unul singur în faţa atacurilor insurgenţilor, să se descurce singur. Desigur, cu asistenţă din partea NATO, dar cu ei la conducere”
 a declarat Sean Kay, expert NATO.“Aici se dă un mesaj către preşedintele Karzai, anume că afganii nu pot depinde de America pentru totdeauna. Trebuie să asume responsabilitatea pentru guvernarea propriei ţări” a subliniat Sean Kay.
Expertul American afirmă că participanţii la summit s-au străduit să-l convingă pe noul preşedinte francez, François Hollande, să renunţe la retragerea celor 3.300 de militari trimişi de Hexagon. Subiectul este sensibil căci François Hollande a promis în campania electorală că Franţa se va retrage din Afganistan până la sfârşitul acestui an.

“Dacă aliaţii dau înapoi, vor apărea probleme pentru guvernul american. Statele Unite vor rămâne singure în zonă, iar această situaţie nu va fi acceptată de publicul American”
 a precizat Sean Kay. 

Pozitia lui Sean Kay este împărtăşită şi de Charles Kupchan, un alt expert NATO, care lucrează la Consiliul pentru Afaceri Externe: “Franţa transmite un mesaj negativ, de destrămare a coaliţiei, dacă se retrage anticipat.". Kupchan mai afirmă că unica soluţie pentru ieşirea din impas - care să împace promisiunile electorale ale lui François Hollande cu interesele Alianţei Nord-Atlantice - este retragerea militarilor din zonele periculoase, dar păstrarea unui contingent simbolic, în Afganistan, până în 2014.
Summit-ul a fost macat şi de problemele generate de Pakistan, care a acceptat în final, cu greu, să participe, pe fondul tensiunilor instalate între Islamabad şi Washington. Un flux permanent de informaţii a pus în lumină protecţiile şi complicităţile de care au beneficiat, o perioadă, Bin Laden şi apropiaţii săi, din partea înalţilor responsabili pakistanezi chiar în preajma americanilor. Iritarea preşedintelui pakistanez a fost provocată, mai ales, de folosirea dronelor deasupra Pakistanului, pentru campanii împotriva zonelor tribale. 

Prezenţa preşedintelui pakistanez Asif Ali Zardari a fost deosebit de importantă, cu atît mai mult cu cât apăruseră semnale conform cărora Pakistanul ar putea ridica blocada impusă liniilor de alimentare ale NATO către Afganistan, care este în vigoare din luna noiembrie 2011, după un atac aerian al Alianţei, soldat cu moartea a 24 de soldaţi. Închiderea acestei rute, după moartea militarilor pakistanezi, a făcut ca mii de autocisterne destinate Afganistanului să rămână blocate în Pakistan.

Este posibil ca liderii pakistanezi să fi decis că blocada transporturilor NATO este contraproductivă, având ca rezultat marginalizarea ţării în planurile privind viitorul Afganistanului. Pe de altă parte, guvernul Pakistanului are nevoie de ajutorul Statelor Unite ale Americii pentru susţinerea bugetului. Pakistanul a lipsit de la precedentul summit major pe tema Afganistanului,desfăşurat la Bonn în decembrie 2011. 
O altă sursă de tensiune a fost Turcia care a refuzat să accepte participarea Israelului la summitul NATO, întrucât autorităţile israeliene nu  prezentaseră scuze pentru moartea mai multor cetăţeni turci în anul 2010, în urma atacului marinei israeliene asupra unor ambarcaţiuni ce se îndreptau către Fâşia Gaza.

“Nu ne-am dat acordul în această chestiune”
 a afirmat un oficial turc sub protecţia anonimatului, sublimiind că “NATO este o alianţă din care Israelul nu face parte” adăungând “Nu considerăm că Israelul trebuie să ia parte la acest forum”. Israelul a dorit să participe la summit în cadrul unui program de cooperare cu NATO - Dialogul Mediteranean. 
Ministrul turc de externe, Ahmet Davutoglu, a declarat: “Israelul nu are ce căuta la truniunea NATO până nu-şi va cere scuze şi nu va plăti despăgubiri pentru cetăţenii turci ucişi de comandourile israeliene în apele internaţionale”
.

Celelalte state NATO, cu precadere Franta si Statele Unite, au incercat sa determine o schimbare de pozitie a Turciei, dar fara succes. “Guvernul unui stat pe are il numiti partener a dat ordin sa fie ucisi cetateni turci. Noi nu consideram ca un astfel de stat este partenerul nostru” a spus Ahmet Davutoglu. Confruntat cu criticile unor state aliate, a replicat “problemele bilaterale nu trebuie aduse în interiorul Alianţei”
 adăugând că “Turcia nu poate manifesta consideraţie pentru o ţară care ucide cetăţeni turci în apele internaţionale”. 
Turcia, condusă de un guvern islamo-conservator care susţine cauza palestiniană, se află într-un conflict diplomatic deschis cu Israelul după ce, acum doi ani, marina militară israeliană a ucis nouă cetăţeni turci în cursul unui atac împotriva unui convoi umanitar de nave turceşti care au încercat să spargă blocada asupra Fâşiei Gaza. Guvernul de la Ankara cere în continuare Israelului scuze oficiale şi despăgubiri pentru familiile celor ucişi.

Rusia: NATO se retrage prea devreme din Afganistan 

Ministrul de Externe rus, Serghei Lavrov, a criticat programul de retragere a trupelor Alianţei Nord-Atlantice din Afganistan până în 2014, arătând că trupele coaliţiei ar trebui să rămână în ţară până în momentul în care forţele guvernamentale vor fi capabile să asigure securitatea.

Serghei Lavrov a apreciat termenul stabilit de NATO pentru retragerea din războiul care durează deja de 10 ani ca fiind „artificial”
.
Şeful diplomaţiei ruse a declarat că China şi alte ţări din Asia sunt de asemenea îngrijorate cu privire la planul NATO de retragere din Afganistan.

Totodată, autorităţile ruse împreună cu NATO caută modalităţi prin care poate fi întărită poziţia guvernului afgan, printre aceste măsuri luându-se în calcul şi utilizarea teritoriilor ruseşti pentru tranzitul trupelor Alianţei înspre Afganistan. 
Atac terorist prevenit


Trei tineri americani au fost arestaţi de poliţie pentru că plănuiau un atentat terorist împotriva sediului de campanie al lui Barack Obama din Chicago.

Conform reprezentanţilor poliţiei, cei trei se autointitulează „anarhişti”, sosind special din Florida, cu ocazia summit-ului NATO, pentru a organiza proteste violente. Pe lângă sediul lui Obama, tinerii intenţionau să mai atace patru secţii de poliţie sau să arunce în aer maşini de patrulare ale reprezentanţilor legii.

Poliţiştii au declarat că asupra celor trei s-au găsit materiale explozive şi incendiare, dar şi „săbii, stele ninja şi cuţite”. „Indivizii pe care i-am inculpat nu sunt manifestanţi paşnici. Sunt terorişti, au venit pregătiţi pentru violenţă şi distrugere”
 a declarat procurorul Anita Alvarez.
În replică, avocatul tinerilor arestaţi a susţinut că acuzaţiile sunt doar „propagandă”, ei fiind victime ale unei „înscenări” puse la cale de poliţişti, după ce s-au infiltrat în grupul lor pacifist. Cei trei sunt Brian Church, 22 de ani, din Fort Lauderdale (Florida), Jared Chase, 27 de ani, din Keene (New Hampshire) şi Brent Betterly, 24 de ani, din Massachusetts. Tribunalul a stabilit pentru fiecare dintre ei o cauţiune de 1,5 milioane de dolari. 
La reuniunea G8: prima etapă a amplasării scutului anti-rachetă, oficializată 

Ca un preambul pentru summit, NATO a oficializat - cu ocazia reuniunii G8, desfăşurată cu o zi înainte - prima etapă a amplasării scutului antirachetă destinat protejării Europei de eventualele tiruri provenite din Orientul Mijlociu, in special din Iran - un proiect propus de Washington dar întâmpinat cu ostilitate de Moscova. "Acest sistem de aparare antiracheta este indispensabil. Trebuie sa fim pregatiti sa facem fata oricaror amenintari reale"
 a declarat secretarul general al NATO, Anders Fogh Rasmussen, inainte de deschiderea summit-ului Aliantei Nord-Atlantice ce se va desfasura pana luni, la Chicago.
Sefii de stat si de guvern ai celor 28 de state membre ale NATO aveau să declare solemn, că faza iniţială de dezvoltare („capacitatea interimară”) a fost finalizată. Aceasta este prima dintre cele patru etape ale instalării scutului european antirachetă, sistem defensiv ce va deveni complet până în anul 2020.

Oportunitatea instalării deopotrivă cu consecinţele geopolitice şi geostrategice ale instalării acestui scut antirachetă au fost studiate timp de mai mulţi ani. Proiectul a fost lansat în 2010, fiind prezentat drept „cheia de boltă” a Alianţei nord-atlantice, structură militară suprastatală a cărei menire declarată este de a asigura securitatea colectivă a celor 28 de state membre din Europa şi America de Nord.

Pentru NATO, principalul pericol nu mai vine dinspre Rusia, ca în perioada Războiului Rece, dar din zona fierbinte a Orientului Mijlociu, unde este suspectată posibilitatea apariţiei unor sisteme de rachete capabile să lovească ţinte în Europa. Principalul pericol din această zonă este considerat a fi Iranul, un stat care dispune deja de rachete balistice cu rază de acţiune de 2.000 - 2.500 kilometri, care pot lovi ţinte din sud-estul Europei.

Scutul antirachetă este compus dintr-un radar puternic şi performant, instalat în Anatolia (Turcia), sisteme de rachete SM-3 de pe fregatele Aegis din Marea Mediterană şi interceptoare amplasate în România şi Polonia. Scutul va fi controlat integral de la comandamentul NATO din baza Ramstein, Germania.

Rusia consideră acest proiect de scut drept o ameninţare la adresa securităţii sale şi solicită să fie asociată acestui sistem, sau primirea unor garanţii că acest scut nu este îndreptat împotriva sa. NATO a refuzat, însă. categoric aceste propuneri ale Moscovei, dorind să-sş păstreze capacitatea strategică de manevră. 
Serghei Lavrov: „SUA recunosc că scutul antirachetă este un risc pentru potenţialul nuclear rus”


Rusia şi Statele Unite sunt într-o cursă contra-timp pentru a-şi rezolva problemele pe tema scutului american antirachetă. iAmericanii recunosc că acesta reprezinta un risc pentru Rusia, a declarat ministrul rus de Extrene, Serghei Lavrov. “În principiu, mai avem timp sa ne rezolvăm cele mai acute probleme, însă exista o limită”.
Conform şefului diplomaţiei ruse, SUA au recunoscut că scutul antirachetă crează riscuri pentru potenţialul nuclear rusesc. Pe cale de consecinţă, Rusia va intreprinde măsuri de răspuns în timpul amplasarii segmentului european al scutului antiracheta. “În discuţiile noastre cu colegii americani, aceştia sugerează că nu exclud ca scutul antirachetă (…) va reprezenta un risc pentru potenţialul nostru nuclear. În cel mai rău caz, această amplasare va îndeplini întocmai sarcina de a submina paritatea strategică, şi sper că nu acesta este scopul lor” a subliniat Serghei Lavrov. "Cum a spus şi preşedintele nostru, răspunsul nostru va egala riguros adevăratul potenţial al elementelor din Europa ale scutului american antirachetă în timpul amplasării lor". 
Vladimir Putin: vedeta G8 de la Camp David, în lipsă


Zvonurile şi mesajele voalate conform cărora Vladimir Putin nu avea să participle la întâlnirea de la Camp David şi că summit-ul Rusia-NATO nu va avea loc la Chicago s-au adeverit. Vladimir Putin l-a delegat pe Dmiteri Medvedev să participe. Vladimir Putin şi-a motivat absenţa menţionând că trebuie să ramână la Moscova întrucât are responsabilitatea consolidării noii administraţii ruse.

Absenţa lui Vladimir Putin fusese anunţată, anticipat, chiar de secretarul general al NATO, Anders Fogh Rasmussen. "Am discutat cu preşedintele Rusiei şi am căzut amândoi de acord că nu este momentul potrivit pentru un summit NATO-Rusia, având în vedere că domnia sa are un program foarte încărcat, pe plan intern"
. 
Motivul real al amânarii summit-ului NATO-Rusia, cunoscut de toată lumea în pofida diplomaticelor declaraţii oficiale, este legat de rezultatul nemulţumitor al discuţiilor privitoare la scutul antirachetă. Rusia a cerut NATO dovezi scrise şi garanţii legale potrivit cărora scutul antiracheta nu va fi îndreptat împotriva Moscovei, dar Occidentul a ezitat să le ofere. 
Este puţin probabil ca preşedintele Vladimir Putin să participe la summit-ul NATO de la Chicago, în condiţiile în care pe agenda discuţiilor nu se regăseşte şi amplasarea scutului american anti-racheta în state din Europa, precizase, anterior reuniunii la vârf, Serghei Riabkov, adjunctul ministrului rus de Externe. "Moscova a fost invitată să participe la summitul NATO, totul depinde de ordinea de zi"
, adăugând că dacă situaţia legată de scutul amtirachetă rămâne neschimbată, şansele ca liderul de la Kremlin sa ia parte la summit "sunt si mai reduse"."Avem multe subiecte de propus, dar, în lipsa unei discuţii privind scutul este putin probabil ca aceasta sa fie suficiente pentru organizarea summit-ului NATO-Rusia” a subliniat oficialul rus..

Absenţa lui Vladimir Putin, intens comentată în presa internaţională


Presa occidentală a avut ca subiect central neparticiparea preşedintelui rus Vladimir Putin la summit-urile G8 de la Camp David şi NATO de la Chicago. 

„Putin a jignit NATO: vânt rece dinspre Moscova”
: Decizia lui Putin de a nu veni la reuniunile la vârf ale G8 şi NATO reprezintă o lovitură grea dată speranţelor actualei administraţii de la Washington în ceea ce priveşte o apropierea de Rusia după reinstalarea lui Putin la Kremlin. Conform opiniei analiştilor, şeful statului rus a dorit ca, prin neparticipare, să transmită două semnale majore. „În primul rând, Putin a dat de înţeles că el este „lider” chiar şi în probleme care, potrivit Constituţiei, ţin de competenţa primului ministru. În al doilea rând, Putin nu este dispus să se deplaseze în SUA doar pentru o sesiune foto şi un schimb de strângere de mână cu Obama. El are nevoie de progrese considerabile în probleme-cheie, precum scutul antirachetă” Acest lucru nu înseamnă reînceperea războiului rece. „Putin doreşte o îmbunătăţire a relaţiilor cu Washingtonul dar în condiţiile stabilite de el”  cu menţiunea că liderul de la Kremlin vrea ca SUA să ţină cont într-o mai mare măsură de interesele Rusiei şi să discute cu ea pe picior de egalitate.

Absenţa lui Vladimir Putin de la reuniunile la nivel înalt s-a aflat şi în centrul presei britanice. „Obama şi alţi lideri G8 se înţeleg bine cu Medvedev, dar nu există nicio îndoială referitor la cine deţine puterea reală la Kremlin. Mai mult decât atât, pentru actuala generaţie de lideri internaţionali, Putin este o entitate parţial necunoscută”
. Analiştii britanici apreciază că există o serie de teme ce trebuie discutate cu Moscova, de la Bashar al-Assad până la controlul armamentului.

„Este greu de rezistat ideii că Putin a vrut să exprime o sfidare puternică faţă de SUA” precizează analiştii britanici, evocând, în context, nemulţumirea Kremlinului faţă de planurile americane privind desfăşurarea scutului antirachetă în Europa. „Este, de asemenea, clar că Putin a dorit să sideze şi G8'” se mai apreciază, cu sublinierea că preşedintele rus pune accentul pe relaţia cu statele emergente.

Pentru ca lucrurile să se desfăşoare normal, analiştii recomandă ca SUA să abroge amendamentul Jackson-Vanik, care datează din perioada sovietică, remarcând în acelaşi timp, cu referire la Putin, că, pentru Rusia, nu sunt profitabile nici un eventualul eşec al SUA în Afganistan, nici situaţia în care Iranul reuşeşte să se doteze cu arma nucleară. 

Legat de amendamentul Jackson-Vanik referitor la Rusia, Administraţia americană a început, în martie 2012, consultări cu Congresul în vederea anulării acestuia, a declarat purtătoarea de cuvânt a Departamentului de Stat, Victoria Nuland. Ea a menţionat că preşedintele Barack Obama a cerut Congresului să anuleze articolul discriminatoriu pentru a garanta companiilor americane avantaje de pe urma aderării Rusiei la OMC.Victoria Nuland a amintit că amendamentul a fost adoptat în 1974 împotriva URSS, ca ţară care le cetăţenilor săi să emigreze.

„În ajunul summitului G8 au apărut îndoieli cu privire la prestigiul internaţional al lui Obama”
, iar „lumea îl împinge pe Obama spre marginea drumului”. Analiştii americani consideră că refuzul lui Putin de a participa la reuniunea la vârf a G8 este o expresie a scăderii respectului faţă de preşedintele american, amintind că, la recentele alegeri, francezii l-au înlăturat pe Nicolas Sarkozy -aliatul lui Obama - preferându-l pe François Hollande, care le-a promis concetăţenilor săi urgentarea retragerii trupelor franceze din Afganistan. În plus, se apreciază că SUA nu mai au puterea de a influenţa situaţia din Europa, cuprinsă de criza datoriilor. „Suntem doar spectatori în tribune” menţionează Heather A. Conley de la Center for Strategic and International Studies (CSIS).  
Legat de summitul NATO, partenerii SUA nu par foarte dispuşi să aloce până la 1,3 miliarde de dolari în sprijinul forţelor din Afganistan, consideră Heather A. Conley.
Tensiuni la Camp David


După anunţul Moscovei că preşedintele Vladimir Putin nu va fi prezent la reuniunea G8 de la Camp David, spiritele s-au incins şi mai mult în urma unui raport facut public de Congresul american, în care se exprima ingrijorarea legată de faptul că Franţa, Germania şi Italia au vândut armament Rusia într-un volum fără precedent, de multe miliarde de dolari. 
Raportul pune accentul pe contractul semnat între Franţa şi Rusia în iunie 2010, care a suscitat ingrijorări faţă de posibilitatea ca Moscova să desfăşoare submarine franceze de ultimă generaţie, Mistral, în zona crucială a Mării Baltice.  Situaţia, privită ca o ameninţare de mai mulţi memri ai Alianţei Nord-Atlantice, a fost definită ca expresie a „primelor vânzări ale unor dotări ofensive militare importante de către un membru NATO către Rusia”
. Nava de tip Mistral este a doua ca mărime din marina franceză, putând transporta, printre altele, 16 elicoptere şi 13 tancuri, dar şi sute de trupe. Poate gazdui aproximativ 70 de paturi de spital. Moscova va plăti 1,47 miliarde de dolari pentru primele două vase, primul dintre acestea urmând să-i fie livrat în 2014.

Alte vânzări de armament în valoare de multe miliarde de dolari, către Rusia, au fost făcute de Germania şi Italia. Există temerea că aceste tranzacţii ar putea destabiliza securitatea, se precizează în raportul Congresului american, dat publicităţii cu 10 zile inaintea summit-ului NATO
Vânzările masive mai recente au debutat printr-un contract între Franţa şi Rusia, semnat în iunie 2011, care „a expus tensiunile din interiorul Alianţei referitoare la relaţiile NATO cu Rusia”.
 Administratia prezidenţiala americană s-a opus acestor vanzari, întrucât „ar putea transmite un mesaj greşit atât Rusiei cât si unor aliaţi din Europa Centrală şi de Est”. 

La rândul său, gigantul industriei de apărare din Germania, Rheinmetall, a semnat, în noiembrie 2011, o înţelegere cu Ministerul Apărării din Rusia pentru a construi un centru de pregătire militară de 131 milioane de dolari în regiunea  Volga. Respectivul centru este descris de compania germana drept „cel mai avansat sistem de acest fel din lume”.

Italia a ajuns la un acord cu Ministerul Apărării din Rusia pentru vânzarea a zeci de vehicule armate produse de o subsidiară a producatorului auto Fiat.

În pofida îngrijorărilor unor membri NATO în sensul că vânzările ar putea duce la destabilizare regională, analiştii şi diplomaţii cred că vănzările nu reprezintă o ameninţare militară din partea Rusiei. Oficialii celor trei ţări europene care au vândut, masiv, armament Rusiei consideră că aceste transzacţii ar trebui văzute ca un pas logic în parteneriatul strategic cu Moscova. 
Putin nu a fost prezent la Camp David - Obama nu va merge la Vladivostok

Preşedintele american Barack Obama nu va participa la summit-ul cooperarii Asia-Pacific, care va avea loc la Vladivostok, a anunţat secretarul de presă al Casei Albe, Jay Carney. "Nu cred că avem programate călătorii în străinătate, până în noiembrie, în afara celei din Mexic"
. 

Problema participării lui Barack Obama la summit-ul APEC 2012 a fost ridicată după ce preşedintele Rusiei, Vladimir Putin, a decis să nu participe la summit-ul G8 din Statele Unite. 

"Preşedintele Obama a vorbit cu preşedintele Putin si au stabilit că se vor întâlni la summit-ul G20 din Mexic. Relaţia SUA cu Rusia este foarte solidă, lucrăm împreună în foarte multe domenii" a mai precizat Jay Carney. 

Barack Obama a declarat că înţelege decizia lui Vladimir Putin şi nu are o problemă legată de reprezentarea acestuia de către Dmitri Medvedev. 
Barack Obama şi François Hollande, adepţii creşteri economice


Preşedintele american Barack Obama împreună cu preşedintele Franţei, François Hollande, au insistat asupra necesităţea creşterii economice. Au încercat să facă din această idee centrul discuţiilor de la Camp David.

După o întrevedere de 90 de minute la Casa Albă între François Hollande şi Barack Obama, preşedintele Franţei a declarat că omologul său american îi împărtăşeşte opiniile legate de necesitatea creşterii economice, iar preşedintele SUA a dat asigurări că la summitul G8 "va avea loc o abordare responsabilă privind austeritatea bugetară, alături de măsuri energice pentru creştere economică".


Pe de altă parte, preşedintele francez şi premierul italian Mario Monti - prezent la Camp David - au afirmat că doresc să orienteze politica economică din ţările lor către creştere, spre deosebire de politica de austeritate susţinută de cancelarul german Angela Merkel.
Principalul subiect de discuţie, criza din zona euro


În pofida importanţei declarate a subiectului, liderii prezenţi la Camp David nu au reuşit să aibă o bună comunicare şi să realizeze o dezbatere închegată. Fiecare şi-a transmis mesajul, parând a fi doar pe propria lungime de unda.  


Preşedintele american, Barack Obama, gazda summit-ului G8, le-a cerut liderilor europeni să depună eforturi pentru a stimula creşterea, temându-se de efectul de contagiune din zona euro care ar putea dauna economiei Statelor Unite. relateaza Reuters. 


Premierul britanic, David Cameron, le-a transmis participanţilor la reuniune că trebuie să colaboreze pentru a stopa răspândirea crizei din zona euro la nivel mondial. 

Cancelarul german Angela Merkel a pledat cauza continuării politicilor de austeritate, pe care le consideră unicele măsuri în baza cărora poate fi rezolvată criza datoriilor din zona euro -  ceilalţi fiind de părere că sunt necesare măsuri pentru stimularea rapidă a creşterii în zona euro.


Deşi nimeni nu se aşteapta la decizii în cadrul summit-ului, unii oficiali au declarat că Barack Obama spera să înceapa o discuţie despre soluţii clare pentru rezolvarea crizei, depăşind faza principiilor. 


Summit-ul a avut loc pe fondul intensificării întrebărilor legate de posibilitatea ieşirii Greciei din zona euro, în timp ce investitorii au devenit din ce in ce mai precauţi, acest lucru reflectându-se în majorarea costurilor de finanţare pentru unele ţări şi în scăderile bursiere. Problema Greciei a fost singura asupra căreia participanţii la reuniunea de la Camp David au fost de acord. Cei prezenţi au subliniat angajamentul în favoarea ajutorării Greciei, astfel încât să se menţină în zona euro. Li s-a făcut grecilor o ofertă clară, ajutorul acordat statului elen fiind condiţionat


Colaborarea dintre Barack Obama şi François Hollande, care împărtăşesc opinii comune în legătură cu necesitatea aplicării unui set de politici economice de natură să stimuleze creşterea ar putea spoti presiunea asupra cancelarului german, Angela Merkel, susţinatoarea măsurilor de austeritate. 
„Jocuri de societate” în lipsa unor discuţii consistente


Preşedintele american Barack Obama a încercat să creeze o atmosferă de bună dispoziţie în rândul invitaţilor săi, prezenţi la summit-ul G8.


Obama a sărutat-o pe obraz, într-un mod neaşteptat de familiar, pe Angela Merkel, l-a întâmpinat pe Dmitri Medvedev cu apelativul „prietene” şi l-a tachinat pe noul preşedinte al Franţei, François Hollande, pe tema cheesburgerilor, informeaza newstimes.com. 


„Întrucât am citit în biografia preşedintelui francez că a studiat în tinereţe în Statele Unite, inclusiv despre mâncarea americană de tip fast-food, dar a decis să intre în politică, aş fi interesat să îi cunosc opinia despre cheesburgerii din Chicago”
 a spus Obama râzând.


„Nu voi spune nimic rău despre ei, bineînţeles” a replicat Hollande. 

„Ţin, totuşi, să amintesc că cheesburgerii merg foarte bine cu cartofii prăjiiţi frantuzeşti” a adăugat preşedintele american.


De altfel, încă de la prima întâlnire a celor doi şefi de stat, Obama a încercat să creeze o atmosferă cât mai destinsă, spunandu-i lui Hollande, când l-a întâmpinat la Camp David: „Francois, poţi să-ţi dai jos cravata”. 


Liderul francez a replicat: „E pentru jurnalişti”. 

În pofida schimbului de amabilităţi, la summitul G8 a existat destul de multă tensiune, noul preşedinte al Franţei arătându-se la fel de ferm în privinţa retragerii trupelor din Afganistan, anul acesta, aşa cum anunţase încă din campania electorală.

Multe discuţii, puţine soluţii. Un punct de vedere critic

Mai ales de când a lovit criza economică, de câte ori mai marii lumii se strâng pentru a-i da de capăt sau a rezolva problemele adiacente apărute, oamenii se aşteaptă ca minţile celor mai puternici lideri să vină cu idei sclipitoare care să-i scape de viaţa grea pe care o duc.

Aşa s-a întâmplat si cu ocazia summi-tului G8. 
Ziarele şi publicaţiile online s-au îngrămădit să anunţe că „liderii de la G8 au convenit asupra unor masuri ce combină creşterea cu austeritatea”. Însă, ce s-a întâmplat acolo a fost doar o reuniune a unor preşedinti, lideri ai unor ţări odată puternice, acum, toate, luptându-se pentru revenirea deasupra liniei de plutire, scrie Forbes. Accentele critice ale textului scutesc de orice comentariu,
Angela Merkel pronunţa cuvântul "austeritate" mai des decât bună ziua, iar când în discursul său se mai strecoară, din când în când, şi cuvântul „creştere”, jurnaliştii încep să vorbească despre un pas înapoi al durului cancelar german. Insistenţele lui Obama că trebuie şi creştere economică şi austeritate nu conving pe nimeni, probabil nici el nu ştie exact cum să facă asta. 

Noul preşedinte francez, Fraçois Hollande, tot încearcă să impună taxa lui pe tranzacţii financiare. Premierul britanic David Cameron respinge taxa lui Hollande. 

Preşedintele rus Vladimir Putin a boicotat summit-ul şi l-a trimis în locul său pe premierul ex-sef de stat Dimitri Medvedev. Discuţiile despre un ajutor din partea Rusiei în ceea ce priveşte fondul de salvare nu mai există. 

Până la urmă, Rusia se descurcă bine în gestionarea propriei crize.

Până la urmă, fiecare lider prezent la summitul G8 are propriile probleme cu care trebuie să se confrunte, iar criza din zona euro nu face decât să le agraveze. Cu toţii şi-ar dori să se rezolve situaţia, dar nu pot face mare lucru în acest sens.

Folosind o metaforă, zona euro poate fi asemuită cu un grup de alpinişti, legaţi unul de altul, care încearcă să escaladeze un versant abrupt şi periculos. Unul dintre ei - Grecia - abia se mai poate ţine pe stânci. Mai sunt câţiva ş Portugalia, Spania si Irlanda - care se balansează periculos de mult. Toţi sunt conştienţi că, dacă unul cade, toţi riscă sa se ducă după el. 

Unul dintre alpinişti - Germania - are un cuţit cu care fie îşi poate tăia lui frânghia, fie le poate desface pe ale celor care mai au puin şi cad. Teama alpinistului care deţine cuţitul, însă, este că ar putea rămâne singur pe munte.

Cât despre ceilalţi lideri prezenti la G8...
Obama vrea criza euro rezolvată întrucât un colaps european ar putea influenţa negativ alegerile prezidenţiale pe care vrea să le câştige încă o dată. 

Franţa lui Hollande e aproape de a ajunge în situaţia ţărilor care se balansează periculos în vânt, pe munte. 
Regatul Unit al lui Cameron îşi administrează propriul program de austeritate, independent de cel al zonei euro. 

Germania este cea care poate lua o decizie să ajute Grecia, însă salvare fără creştere economică nu este posibilă. Aşa că va trebui să bage nişte bani în treaba asta. Iar cetăţenii germani vor întreba, desigur, de ce din banii lor trebuie sa fie platiţi bugetarii greci şi pensionarii de 55 de ani. 

Grecia, pe de altă parte, pare să joace periculos. 
Chiar dacă parasirea zonei euro ar însemna, pentru eleni, o scădere a standardelor de trai vu 30-40%, alegătorii greci sunt convinşi că Germania îi va salva orice ar fi şi oricât de rebel s-ar comporta.

Singura care ar mai putea interveni ar fi BCE, însă, pentru ca un astfel de lucru să se întâmple, ar trebui să renunţe la lupta împotriva inflaţiei. 

Situaţia nu pare să aibă o rezolvare foarte rapidă. De fapt, dacă privim cu atenţie, putem observa că situatia nu s-a schimbat aproape deloc faţă de prima zi a crizei euro. 

Asa că liderii de la Camp David se pot întoarce la casele lor măcar mulţumiţi că nu au agravat lucrurile. De rezolvat, nici ei nu se aşteptau să o facă, dar, cel puţin, au dau impresia că încearcă.  

GERMANIA, ÎNTRE NELINIŞTI INTERNE ŞI PRESIUNI EXTERNE

Privirile sunt aţintite pe Germania

În timp ce Europa arde şi se reaşează, la Berlin politicienii se dispută. Guvernanţii şi Opoziţia nu cad de acord asupra oportunităţii aplicării Pactului Fiscal European, care ar introduce mai multă disciplină bugetară. 
Bundestagul, Camera inferioară a Parlamentului Federal, trebuie să voteze o lege în acest sens, care poate fi adoptată doar cu o majoritate de două treimi. Întrucât partidele din coaliţia de guvernământ nu dispun de această majoritate, au nevoie de voturi din rândurile Opoziţiei - care, pe principiul obişnuit al negocierilor politice, cere contraservicii. Stânga insistă asupra impozitării tranzacţilor bursiere şi susţine un pachet de măsuri având ca efect stimularea economiei pe baze ecologice. 
Şefa grupului parlamentar ecologist, Renate Künast a cerut guvernului "să renunţe le jocuri"
 şi să "negocieze serios, sincer şi fără trucuri." Pe e altă parte, şeful liberal-democraţilor şi ministrul economiei, Philipp Rösler preciza că „Uşoarele tatonări ale Opoziţiei sunt, pe fundalul situaţiei catastrofale de pe piaţa de capital, iresponsabile”. .

Guvernul federal şi-a propus adoptarea legilor privind Pactul Fiscal precum şi Fondul European de Salvare înainte de vacanţa de vară. În principiu, planul este realizabil, susţine şeful parlamentarilor social-democraţi Frank-Walter Steinmeier. "Nu am ambiţia de a amâna adoptarea după pauza estivală".
SPD nu vrea să i se reproşeze că, angrenat în luptele politice interne, neglijează obligaţiile europene. Şeful SPD Sigmar Gabriel şi fostul ministru al finanţelor, Peer Steinbrück, au avut riguros în vedere vor o întrunire cu preşedintele Franţei, François Hollande. Este "coaliţia binevoitorilor" care vor discuta despre impozitul pe tranzacţiile financiare, a anunţat Frank-Walter Steinmeier, care nu doreşte să lase relaţiile cu partenerii europeni exclusiv la latitudinea guvernanţilor de la Berlin.


Planurile nu dau linişte coaliţiei de guvernământ "sper ca social-democraţii să conştientizeze că au responsabilităţi faţă de poporul german" a declarat Gerda Hasselfeldt, membră a Uniunii Creştin-Sociale. Pe de altă parte, creştin-democratul Norbert Barthle a subliniat că un impozit pe tranzacţiile financiare nu poate intra în vigoare prea repede. "E nevoie de negocieri intense la nivel european, la care nu suntem singurii cu putere de decizie. Chiar dacă am convinge 9 state membre să ni se alăture, tot am avea nevoie de încă un an pentru a introduce acest impozit."

Concluzia sugerată transparent este că impozitul pe tranzacţii financiare nu ar putea intra în vigoare în perioada actualei legislaturi, care durează până în septembrie 2013. La acestă situaţie la care s-a referit şi ministrul german al finanţelor, Wolfgang Schäuble, aprinzând spiritele la Berlin.

Angela Merkel a fost cea chemată să calmeze situaţia. "Suntem în toiul discuţiilor" a anunţat cancelarul german după o întrunire a grupului parlamentar CDU/CSU. Dar, nici în urma intervenţiei sale nu s-a ajuns la o soluţie de compromis. Timpul presează şi „privirile sunt aţintite spre Germania”
 după cum a afirmat creştin-democratul Norbert Barthle.  

Compromis în privinţa pactului fiscal- concesii făcute stângii


Angela Merkel a făcut un pas în întâmpinarea stângii având nevoie, pentru ratificarea pactului fiscal în Bundestag, de o majoritate de două treimi a deputaţilor. Cancelarul german a obţinut aprobarea social-democraţilor şi ecologiştilor, acceptând taxa pe tranzacţii financiare, care se preconizează a fi percepută pe tranzacţii bancare şi  bursiere. Aceasta a început să fie revendicată tot mai insistent, după 2008, de stânga. Social-democraţii au motivat-o afirmând că, prin intermediul ei, s-ar finanţa proiecte sociale sau de creştere economică.

Criticii acestei taxe argumentează că, în urma aplicării ei, există riscul antrenării fugii capitalurilor - având ca efect distrugerea de locuri de muncă în zonele care o vor percepe.

În replică la criza din zona euro, guvernul Angelei Merkel, şi în special cancelara şi ministrul ei de finanţe, Wolfgang Schäuble, au propus unificarea bancară şi fiscală a Europei. Demersul, destinat în principal salvării monedei euro, a cărei zonă riscă tocmai să se dezintegreze, nu este acceptat de majoritatea alegătorilor europeni, care s-ar bucura de prea multă legitimitate democratică. 


Opoziţia a ajuns la un compromis cu guvernul în ceea ce priveşte pactul fiscal. Social-democraţii şi Verzii şi-au condiţionat însă concesiile făcute actualei coaliţii guvernamentale. Implicarea executivului de la Berlin în crearea taxei pe tranzacţiile financiare şi susţinerea unui pachet de creştere economică la nivel european sunt cele două mari condiţii  formulate de opoziţie în schimbul unei soluţii de compromis. Negocierile în acest sens vor  continua. Astfel, Parlamentul german ar urma să voteze pactul fiscal european care obligă statele semnatare să respecte o dură disciplină fiscală. De asemenea, cele două Camere ale Parlamentului german  ar urma să dea un vot favorabil şi în privinţa mecanismului european de stabilitate, o „umbrelă” protectoare pentru statele europene aflate în dificultate şi care ar urma să devină operativ la 1 iulie.

Opoziţia germană a reiterat în mai multe rânduri necesitatea unei responsabilităţi europene comune în privinţa combaterii crizei datoriilor. 

La responsabilităţi comune s-a referit şi cancelarul Angela Merkel, în contextul crizei datoriilor europene. „Criza actuală poate fi învinsă doar dacă este atacată de la rădăcină: Îndatorarea masivă şi lipsa de competitivitate a unor state membre, dar şi credibilitatea scăzută a Europei, care nu îşi respectă propriile reguli”
. A adăugat: "În urmă cu douăzeci de ani s-a decis crearea unei uniuni monetare şi a unei uniuni politice, însă doar prima a putut fi creată. Acest lucru trebuie recuperat din urmă".
Angela Merkel a subliniat de asemenea că "în Europa au fost ignoraţi mulţi factori de risc, iar mulţi poli de putere au fost supraestimaţi". "Au fost folosite instrumente financiare extrem de riscante".

Angela Merker le-a transmis celor care solicită din partea Germaniei euro-obligaţiuni, fonduri de stabilitate şi alte miliarde de euro că "Puterea Germaniei are şi ea limitele ei". Cu viză directă către Statele Unite şi ţări emergente, precum China, care ar trebui să flexibilizeze cursurile de schimb, cancelarul german a precizat „zona Euro nu poate fi unicul garant al creşterii economice durabile pe plan mondial. Consolidarea fiscală este un element cheie în planul de combatere a crizei”.

Joachim Gauk încearcă frânarea aplicării pactului fiscal


Preşedintele Germaniei, Joachim Gauck, pare a fi – cu discreţie – împotriva grabei cancelarului german de a fi votat pactul fiscal. Curtea Constituţională are de dat câteva răspunsuri cu privire la legea prin care Parlamentul de la Berlin confirmă participarea Germaniei la umbrela de salvare a euro şi la pactul fiscal comunitar. Ca atare, Gauck refuză, pentru moment, să gireze documentul pe care urmează să îl primească spre validare. 
Reprezentanţii Curţii Constituţionale a Republicii Federale au anunţau că îi vor solicita şefului statului să nu promulge actul legislativ pe care cele două Camere ale Parlamentului federal (Bundestag şi Bundesrat) sunt chemate să le adopte. Biroul preşedintelui a anunţat că Joachim Gauck va amâna contrasemnarea legii până când instanţa de la Karlsruhe se va fi pronunţat asupra obiecţiilor ridicate în jurul legii prin care Germania se angajează, alături de celelalte state din zona euro, în efortul de salvare a uniunii monetare. Prima consecinţă a acestui gest este amânarea intrării în funcţiune a "umbrelei" europene ESM, programată să devină funcţională începând cu 1 iulie.

Decizia Preşedinţiei federale vine după ce coaliţia cancelarului Angela Merkel îşi convinsese principalii adversari parlamentari - social-democraţii şi ecologiştii - să susţină iniţiativa guvernamentală cu impact european.

Negocierile dintre liderii puterii şi cei ai opoziţiei s-au încheiat după ce Executivul a acceptat să militeze pentru introducerea taxei pe tranzacţiile financiare, cu promisiunea unei majorităţi consistente în favoarea politicii eurofiscale a Berlinului. A lipsit, însă, din lista susţinătorilor, partidul post-comuniştilor, Stânga – care a contestat reducerile bugetare masive care ar duce la sărăcire. Asemenea detalii, a considerat Partidul Stânga, se cer cântărite de către Curtea Constituţională. În acest peisaj parlamentar partidul post-comuniştilor a găsit susţinere de la cel pe care îl considerase principalul adversar politic: Joachim Gauck, actualul preşedinte care, vreme de mulţi ani, a căutat să facă lumină în arhivele poliţiei politice est-germane STASI.

În realitate, nu doar Stânga a avut reţineri cu privire la pachetul legislativ, dar şi landurile federale, care compun structura Bundesrat-ului (Consiliul Federal, una din cele două Camere ale Parlamentului). Acestea se tem că vor trebui să suporte povara financiară a pactului fiscal european. Dacă pactul fiscal va fi votat de cele două Camere legislative, Stânga se va prezenta cu contestaţiile la Curtea Constituţională - împreună cu fostul ministru social-democrat de Justiţie, Herta Däubler-Gmelin, care, la rândul său şi spre deosebire de majoritatea parlamentarilor din propriul partid, are obiecţii cu privire la pachetul legislativ. 
Sigmar Gabriel, şeful politic al lui Däubler-Gmelin, a apreciat că în urma negocierilor cu echipa Merkel, Berlinul poate oferi europenilor un set de iniţiative de creştere economică şi reducere a şomajului incluzând şi o sursă de finanţare a acestor măsuri, respectiv taxarea pieţelor financiare. Sigmar Gabriel a vorbit şi despre o posibilă coaliţie între un număr redus de state europene dispuse la rigori fiscale dacă noile politici nu se vor bucura de majoritate în familia euro. 
La fel de mulţumit s-a arătat şi liderul Verzilor ecologişti, Cem Özdemir, care a salutat apropierea Puterii de Opoziţie în privinţa celor mai importante dintre punctele politicilor de relansare a zonei euro. Dar, a completat Cem Özdemir, măsurile de austeritate, singure, nu vor putea rezolva actuala problemă a datoriilor naţionale şi nu vor reuşi să scoată Spania sau Italia din marasmul dobânzilor ridicate şi de sub presiunea pieţelor financiare.

Şeful parlamentarilor creştin-democraţi, Volker Kauder, a avertizat că, după seria dificilă de consultări, cel mai mare pericol ar fi ca partidele care au ajuns la compromis să iasă în public cu declaraţii despre cum au forţat mâna partenerilor de negocieri. Acum, a adăugat Volker Kauder, Germania, ca motor economic al Uniunii, nu putea să transmită Europei un alt mesaj: „Dăm pieţelor semnalul că suntem dispuşi la negocieri”
. 
Omologul liberal al lui Volker Kauder, Rainer Brüderle, a salutat renunţarea la ideea „întovărăşirii” datoriilor europene, liderul grupului parlamentar FDP reluând mesajul transmis, în iarnă, la Davos, de Angela Merkel: "Bugetul Germaniei nu poate rezolva toate problemele partenerilor noştri".
Angela Merkel – înfrângerea renană, eşecul politicii de austeritate

Ce va fi înseamnând, pentru cancelarul Angela Merkel, înfrângerea suferită de Uniunea Creştin-Democrată în importantele alegeri regionale derulate în Renania de Nord-Vestfalia, cel mai populat land al Germaniei? 
Rezultatele alegerilor din Renania de Nord-Westfalia reprezintă, probabil, cel mai elocvent mesaj al electoratului european împotriva politicilor de austeritate, confirmând problemele de legitimitate ale proiectului de dezvoltare economică bazata în exclusivitate pe adoptarea măsurilor de austeritate. 
 Anterior, în landul Schleswig-Holstein, creştin-democraţii obtinuseră cele mai slabe rezultate din istorie. 

Rezultatul acestor alegeri este important din trei motive. 

În primul rând, confirmă problemele masive de legitimitate ale actualelor politici economice şi în spaţiul german, nu doar la nivel european.

În al doilea rând, confirmă dificultăţile politice cu care se confruntă, în prezent, creştin-democraţii Angelei Merkel.

Nu in ultimul rând, trebuie punctat faptul că s-a înregistrat al patrulea succes electoral consecutiv al „piraţilor”, care capitalizează în mare măsură dificultatea stângii tradiţionale de a-şi extinde mesajul şi propunerile de politici publice mai ales în rândul tinerilor. 

Alegerile locale din Germania confirmă lipsa majoră de credibilitate şi de legitimitate a proiectului de austeritate, care pare să-şi fi atins limitele naturale.

UCD a pierdut, clar, în faţa partidelor de stânga, social-democrat şi ecologist, obţinând doar puţin peste un sfert din sufragii. Nu este doar prea puţin pentru conservatori, dar şi un record negativ generat, în mare măsură, slabei prestaţii a candidatului creştin-democrat la şefia guvernului din Düsseldorf, Norbert Röttgen. Ministru al ecologiei în cabinetul federal, Norbert Röttgen deutase neinspirat în campania electorală, refuzând, de dragul Berlinului şi al înaltei sale poziţii guvenamentale, să asume, fără echivoc, faptul că va rămâne în provincia renană în cazul pierderii alegerilor.
În fapt, UCD, partidul de guvernământ al cancelarului Angela Merkel, a reuşit să obţină doar 31% la alegerile generale din statul Schleswig-Holstein, cel mai mic procent obtinut in acea regiune, în ultimii 50 de ani. „Au fost doi învinşi în Schleswig-Holstein: UCD si Democratii Liberi”
 a declarat presedintele SDP, Singmar Gabriel. Cele două partide aflate la guvernare, de centru-dreapta, au pierdut astfel controlul statului din nordul Germaniei.

Cu excepţia postcomuniştilor, care au ratat intrararea în parlamentul regional, formaţiunile de stânga au obţinut victoria. Până la aceste alegeri anticipate, social-democraţii şi ecologiştii putuseră alcatui doar un executiv minoritar, tolerat de postcomunisti. Spre deosebire de creştin-democraţi, care au pierdut aproape 10% din zestrea electorală a penultimului scrutin, social-democraţii au ajuns la aproape 40%. Aceste rezultate electorale au şubrezit pozitia cancelarului şi a guvernului ei de centru-dreapta, întărind aspiraţiile politice ale partidelor de centru stânga.

Acuze de corupţie în Germania

În raportul global asupra corupţiei al Transparency International, pentru Germania – în pofida clasării sale pe un loc onorabil - au fost constatate deficienţe în plan legislativ, instituţional şi politic. 
Din punct de vedere penal, fostul cancelar german Gerhard Schröder nu poate fi acuzat de copruţie. În orice caz, politicianul social-democrat n-a încălcat legea când, la câteva luni de la înfrângerea sa în alegerile parlamentare din 2005, a devenit şeful consiliului de supraveghere al consorţiului "Nord Stream". Dar noua funcţie a fostului cancelar le-a lăsat un gust amar multora, este de părere Christian Humborg - directorul Transparency International Germania. 

Construcţia gazoductului ce leagă Rusia de Europa trecând prin Marea Baltică a generat numeroase controverse politice, economice şi ecologice. În calitate de şef al guvernului, Gerhard Schröder a încurajat acest proiect. În ochii fostului cancelar german, partenerul său rus, Vladimir Putin, e un "democrat desăvârşit". Implicarea lui Gerhard Schröer în această afacere nu a fost privită cu ochi buni şi din cauza faptului că acţionar majoritar în consorţiul Nord Stream (51%) este nimeni altul decât concernul Gazprom.

Ce au în comun cu corupţia, fostul cancelar şi Nord Stream? Aparent, nimic. În realitate, multe. Organizaţia Transparency International defineşte corupţia ca fiind "folosirea abuzivă a puterii în scopul satisfacerii unor interese personale sau de grup". 
Anual, Transparency International dă publicităţii aşa-numitul "indice de percepţie a corupţiei" - care reflectă opinia oamenilor de afaceri şi a analiştilor din întreaga lume, inclusiv a experţilor din ţările evaluate. Sondajele aflate la baza elaborării acestui indice conţin întrebări legate de folosirea incorectă a funcţiei publice în beneficiu particular, punând accentul pe luarea de mită sau delapidare. Conform actualului indice, Germania se situează pe locul 14 din 183 de ţări.

Faţă de obişnuitul clasament, Transparency International a efectuat şi o verificare valabilă numai pentru Europa. În 25 de ţări a fost elaborat un aşa-numit "raport de integritate". Verificate au fost, printre altele, guvernele, parlamentele, justiţia şi partidele politice. Transparency International a analizat măsurile anti-corupţie din aceste ţări, transparenţa şi controlul. Organizaţia a renunţat la întocmirea unui clasament din cauza diferenţelor majore între structurile publice şi particulare din aceste state. 
Conform Transparency International, integritatea sistemului german este apreciată ca fiind „bună către foarte bună”. Altfel spus, Germania aplică măsuri eficiente în vederea corectitudinii şi transparenţei în competiţia economică, dar şi în relaţia dintre cetăţeni şi clasa politică.

În pofida notelor bune pe care Transparency International i le-a acordat, politica germană se confruntă cu anumite probleme, cum ar fi parlamentarii mituiţi. Desigur, mita este inclusă în Codul Penal, iar vânzarea-cumpărarea de voturi în Parlament constituie infracţiune penală.

În Convenţia intrată în vigoare în 2005 şi ratificată în 160 de state - nu şi de Germania - ONU solicită măsuri suplimentare împotriva corupţiei. 
Pentru a putea respecta Convenţia, Parlamentul german ar trebui să modifice legea. În acest sens, social-democraţii (SPD) au elaborat un proiect cu propuneri mai dure în cazul parlamentarilor corupţi.

Conservatorii (CDU/CSU) şi liberalii (FDP), aflaţi la putere, sunt împotriva modificării legii. În opinia directorului Transparency International Germania, Christian Humborg, Berlinul "se face de râs" când cere altor ţări să combată corupţia, dar nu se grăbeşte să implementeze Convenţia ONU. Christian Humborg este convins că Germania nu se va mai putea eschiva multă vreme. 

Un alt punct vulnerabil al politicii germane este, conform Transparency International, modul de acordare-primire a donaţiilor. Conform legii în vigoare, parlamentarii sunt obligaţi să facă publice numai donaţiile directe cu o valoare mai mare de 10.000 de euro. În opinia lui Christian Humborg, suma este mult prea mare. În plus, susţine el, donaţiile către parlamentari lasă mult mai uşor impresia de "serviciu contra serviciu".

Un instrument eficient în asigurarea transparenţei ar fi crearea unui "registru naţional de lobby" în care să fie obligaţi să se înregistreze toţi oamenii de afaceri şi avocaţii implicaţi în acţiuni comune cu parlamentari germani, ministere sau autorităţi. O evidenţă similară există încă din 1972 însă aceasta este le rezervată asociaţiilor şi se bazează pe voluntariat. 

Zilnic, mii de lobbişti aflaţi în cartierul guvernamental de la Berlin exercită influenţă asupra politicienilor şi, implicit, asupra legislaţiei germane. Pentru a face mai transparentă această practică legală, organizaţia Transparency International solicită şi o aşa-numită "amprentă legislativă" din care să reiasă limpede cine, sub ce formă şi în ce măsură a participat la elaborarea unei legi. În prezent, în Germania, nici această propunere nu are sprijinul majorităţii politice.

Submarine germane pentru Israel


Nu a trecut mult timp de când societatea germană a criticat vehement Guvernul de la Berlin pentru livrări de tancuri către Arabia Saudită. Livrarea a 200 de tancuri Leopard către Arabia Saudită (operaţiune devenită publică în vara lui 2011) a stârnit reacţii vehemente la adresa executivului.

A apărut o recidivă constând în vânzarea unor submarine către Israel. 

Săptămânalul Der Spiegel relatează că submarinele fabricate în nordul Germaniei, la Kiel, şi achiziţionate de Israel au fost, după recepţia lor de către cumpărător, înzestrate cu arsenal nuclear. Guvernul federal "nu comentează speculaţii privitoare la posibile înarmări ulterioare"
 a precizat purtătorul de cuvânt al Cancelariei de la Berlin, Steffen Seibert. 
Existenţa unui arsenal atomic israelian este un fel de secret al lui Polichinelle, deşi autorităţile israeliene precizează, insistent, că refuză - în egală măsură - să confirme şi să infirme astfel de informaţii. Estimările experţilor militari se referă la 200-300 de focoase nucleare aflate în dotarea Israelului, specialiştii folosind sintagma „bombe din pivniţă”.

În Israel, subiectul este, oficial, tabu. Recunoaştere oficială a deţinerii de arme nucleare ar obliga aliaţii statului evreu la o reacţie - angrenând derularea mai dificilă a unor afaceri de genul tranzacţiei cu submarine care face subiectul dezbaterii declanşate de săptămânalul Der Spiegel prin publicarea materialului despre aşa-numita „operaţiune secretă Samson”.

„Relaţia specială”
Germania are, de la sfârşitul celui de Al Doilea Război Mondial, ca misiune de stat asigurarea securităţii Israelului. "Este o responsabilitate istorică"
 a amintit purtătorul de cuvânt al Guvernului de la Berlin, Steffen Seibert. O responsabilitate atât de importantă încât sprijinul acordat statului israelian se face la preţuri promoţionale.

Se ştie că submarinele - din clasa Delfin, cu o valoare unitară estimată de 400 de milioane de euro - au fost special fabricate pe măsura necesităţilor militare ale Israelului; dar nimeni nu a dorit să lămurească dacă această operaţiune de adaptare a inclus şi montarea purtătoarelor de focoase nucleare.

Reprezentanţii opoziţiei social-democrate germane - care nu contestă implicarea germană în asigurarea securităţii Israelului - doresc să afle, însă, dacă producătorul din Kiel a avut prin contract obligaţia de a instala lansatoarele de rachete sau acestea au fost montate la bordul submarinelor după ce s-a operat livrarea către client, a precizat expertul SPD pentru politici externe, Rolf Mützenich
. Pe de altă parte, liderul post-comuniştilor Gregor Gysi este de părere că "relaţia specială a Germaniei cu Israelul ar permite multe, dar nu şi livrarea de submarine"
.

În replică, în Israel, premierul Benjamin Netanyahu s-a referit la o "tehnologie decisivă în misiune defensivă a ţării"
 şi despre "o confirmare a angajamentului asumat de Germania faţă de statul Israel".

În acelaşi ton cu "misiunea defensivă" la care s-a referit Netanyahu, presa germană a remarcat că o eventuală amplasare a focoaselor nucleare la bordul submarinelor reprezintă o măsură strategică de eventuală ripostă a Israelului. Ea ar surveni în cazul în care împotriva Israelului - mai precis, asupra spaţiului său terestru - ar fi lansat un atac de aceeaşi natură. 

Presa germană mai notează că pe piaţa internaţională există suficientă cerere pentru submarine de producţie germană şi dă exemplul Pakistanului.

Preţul tehnologiei germane este, însă, destul de ridicat, motiv pentru care nu ar fi exclus ca Islamabadul, unul dintre potenţialii cumpărători, să opteze pentru variante alternative - fie să achiziţioneze submarinele de origine germană ale Greciei, fie să achiziţioneze aparate noi fabricate în China. Oferta Beijingului este la aproape jumătate din preţul submarinelor germane. 
Peste 1 milion de telefoane ascultate


Numărul convorbirilor telefonice supravegheate de autorităţile germane a crescut semnificativ, în Berlin, anul trecut. Membrii Asociaţiei avocaţilor de drept penal se declară îngrijoraţi de aceste statistici.  


Poliţia germană a interceptat anul trecut 1,5 milioane de convorbiri telefonice, în Berlin, conform informaţiilor oferite de Senatul capitalei.
Procurorii berlinezi au dispus supravegherea convorbirilor în 151 de urmăriri penale. În mai mult de jumătate din dosare, respectiv 89, a fost vorba despre afaceri cu droguri. 24 de cazuri au fost de furt sau ameninţare, iar 6 de falsificare de bani. Convorbirile pe telefoane mobile ale prezumtivilor făptuitori au fost cele mai ascultate de autorităţi.

Şeful Oficiului Federal de Criminalistică (BKA) Jörg Ziercke a declarat că urmărirea convorbirilor telefonice devine din ce în ce mai complicată, în condiţiile în care multe dintre acestea se efectuează prin intermediul internetului. Or, soluţionarea cazurilor este în măsură de 70% dependentă de informaţiile obţinute din supravegherea telefoanelor.

Statisticile publicate la Berlin demonstrează ascultarea telefoanelor în cadrul soluţionării unor dosare de urmărire penală. Dar stocarea preventivă şi utilizarea convorbirilor telefonice şi a e-mail-urilor, salvate iniţial pe o perioadă de şase luni, a fost declarată neconstituţională, în Germania, în martie 2010. 

În martie 2006, UE a adoptat directiva în baza căreia statele membre trebuie să salveze preventiv datele din sistemele de comunicare, pe o perioadă de cel puţin şase luni şi cel mult doi ani. Germania este, însă, una dintre ţările care nu au adoptat reţinerea datelor. În acest sens, disputa pe scena politică germană continuă, astfel încât, în cadrul coaliţiei de guvernare de la Berlin, nu s-a ajuns încă la un consens referitor la stocarea legăturilor telefonice, ca masură pentru combaterea criminalităţii.


Ministrul german de Interne, Hans-Peter Friedrich, pledează cauza respectării normei europene, în timp ce Ministrul Justiţiei, liberala Sabine Leutheusser-Schnarrenberger acceptă urmărirea convorbirilor doar în cazul unor prezumtivi infractori. Sabine Leutheusser-Schnarrenberger a declarat că directiva „este cea mai controversată lege care a existat vreodată în UE“
.

Referitor la satisticile publicate de Senatul capitalei, Membrii Asociaţiei avocaţilor de drept penal din Berlin se declară ingrijoraţi de extinderea cu peste 400.000 a numărului convorbirilor telefonice ascultate. Deşi criminalitatea a ajuns în capitala Germaniei la un nivel record, ea nu poate justifica numărul mare de convorbiri urmărite de către autorităţi, consideră aceştia. 
Pentru a preveni ascultarea convorbirilor unor persoane nevinovate, avocaţii insistă asupra respectării stricte a dispoziţiilor judecătoreşti în dosarele de urmărire penală.
Amplă acţiune anti-extremism


În vâltoarea problemelor iscate de criza din zona euro, problema pericolului islamist - expresie a extremismului - abătut asupra societăţilor occidentale a dispărut vremelnic din atenţia generală. O operaţiune anti-islamistă, de o amploare fără precedent declanşată de poliţia germană, a readus-o în prim plan. 

La o razie desfăşurată în Berlin şi în principalele oraşe ale Germaniei au participat peste o mie de poliţişti. În colimatorul autorităţilor germane s-au aflat  salafiştio.

Doctrinarii islamişti-fundamentalişti militează, cel mai adesea, cu violenţă, împotriva democraţiei şi a statului de drept. Adepţii lor sunt hotărâţi să edifice aşa-numita umma, statul totalitar, teocratic, islamic, întemeiat pe legislaţie islamistă, şaria.

Acest tip de „normă - şaria - îi îngrozeşte pe cei mai mulţi dintre europeni. Şaria stipulează, între altele, lapidarea femeilor bănuite de adulter ori amputarea unor membre ca pedeapsă pentru furt.

Salafiştii din Germania, despre care autorităţile afirmă că întreţin legături cu diverse grupări jihadiste - între care şi cu teroriştii reţelei al Quaida - au acaparat atenţia generală. Împărţirea gratuită a sute de mii de exemplare din Coran, ci scopul convertirii creştinilor la religia musulmană, a iscat îngrijorare.

Autorităţile s-au alarmat în urma violenţelor comise de salafişti în campania electorală renană. Sute de islamişti au declanşat, atunci, atacuri violente împotriva adepţilor unei formaţiuni germane anti-islamiste, care apăruseră public, la manifestaţii, cu caricaturi ale lui Mahomed în postura de terorist. Islamiştii au declanşat acţiuni violente şi împotriva poliţiştilor. Zeci de poliţişti au fost răniţi, doi fiind înjunghiaţi.În cursul raziei derulate în 7 landuri au fost percheziţionate 70 de clădiri, moschei şi apartamente particulare. Operaţiunea s-a soldat cu interzicerea unor asociaţii islamiste. 
Ministrul german de interne, Hans Peter Friedrich, a anunţat personal interzicerea asociaţiei salafiste intitulate Millatu Ibrahim. „Acest grup încalcă ordinea noastră constituţională şi concepţia noastră despre coexistenţa etnică”
 a declarat Hans Peter Friedrich.
Se estimează că în Germania există aproximativ 4.000 de salafişti, cu precădere la Berlin şi în celelalte metropole ale ţării. Toţi sunt extremişti.  Autorităţile verifică posibilitatea scoaterii şi altor asociaţii islamiste în afara legii.

Joachim Gauck şi Islamul

Preşedintele Germaniei, Joachim Gauck, şi-a prezentat, pe larg, opinia privind relaţia Islamului cu Germania. 
Sensibilizarea opiniei publice la problematica religioasă este pînă la un anumit punct firească. Sau, altfel spus, religia rămîne o temă delicată, a sugerat Joachim Gauck. Scoaterea din context sau răstălmăcirea unor enunţuri poate spori caracterul deja problematic al temei luate în discuţie, iar Islamul rămîne un subiect delicat.

Numai că, deşi Joachim Gauck a rostit cuvinte memorabile despre numeroase alte aspecte ale realităţii, despre valorile etice în politică, despre sinceritate şi arta comunicării, despre trecutul familiei sale şi cel al Germaniei, despre libertate şi pierderea nostalgiilor în momentul în care obiectivele au fost atinse, despre Holocaust şi despre răspunderea care îi revine Germaniei pentru securitatea Israelului, cele mai puternice reacţii au fost stîrnite de precizarea că „musulmanii care trăiesc aici aparţin Germaniei”
 - spre deosebire de predecesorul său Christian Wulff, care declarase că Islamul aparţine Germaniei.
Diferenţa nu este doar una de nuanţă. În octombrie 2010, cînd Christian Wulff a făcut controversatul enunţ, cei mai mulţi germani nu au subscris la această părere. În schimb, locuitorii de confesiune musulmană au întrevăzut, atunci, în spusele preşedintelui un act eliberator, ca şi cum procesul integrării ar fi fost deja încheiat cu succes.

Realitatea avea să se dempnstrehze diferită şi, ceea ce a urmat - mai ales incidentele violente între salafişti şi gruparea de extremă dreaptă Pro NRW - demonstrează că pînă la un stadiu satisfăcîtor de integrare, de adaptare la valorile constituţiei şi ale statului de drept, mai este o cale destul de lungă.

Christian Wulff s-a despărţit de mandatul său prezidenţial păstrîndu-şi renumele de a fi contribuit la procesul integrării străinilor în Germania. Intenţia integratoare a enunţului că Islamul aparţine Germaniei este preluată şi de noul preşedinte al ţării, care nuanţează însă relaţia de apartenenţă, condiţionînd-o nu de origine, dar de identificarea cu locul vieţuirii şi cu normele acelui loc.

Joachim Gauck atrage atenţia că enunţurile despre relaţiile de apartenenţă, formulate într-o singură propoziţie, sunt totdeauna problematice, cu atît mai mult cu cît ele vizează şi religia. În context, preşedintele Germaniei a explicat de ce are înţelegere faţă de cei care se întreabă cum a marcat Islamul Europa. A făcut el experienţa Iluminismului sau a Reformei?

SIRIA: ÎNTRE SCENARII CUMPLITE ŞI STAREA DE RĂZBOI
Trei scenarii pentru viitorul Siriei
Revolta din Siria – care a intrat deja în al doilea an, cu mii de morţi, cartiere întregi bombardate - are şanse sa sfârşească similar celor din Libia, Algeria sau Kosovo, sau ar putea lua un alt curs dur. 
Se estimează că ar putea exista trei scenarii privind viitorul Siriei
. 

Scenariul algerian

În urmă cu două decenii, regimul militar din Algeria a reprimat Opozitia, după victoria la urne datorată, în măsură considerabilă, Franţei şi Statelor Unite ale Americii. Au murit zeci de mii de civili, iar forţele de securitate au acţionat „justificat” în ochii Occidentului, care a motivat că un regim are dreptul să se lupte cu teroriştii şi cu extremiştii din ţară.

Regimul presedintelui sirian Bashar al-Assad speră că Rusia şi China îi vor oferi o acoperire similară, pentru a putea reprima în continuare revoltele. 

Vremurile s-au schimbat. Revoluţia conştiinţei a răvăşit întreaga regiune anul trecut şi s-a accelerat în Siria. Nu va putea fi înabuşită prin forţă, deşi este posibil ca regimul să realizeze aceasta situaţie prea tarziu.

Scenariul libian

Opoziţia siriană speră ca presiunea din partea ţărilor arabe, recentele declaraţii şi vizite din partea oficialilor rusi si chinezi şi presiunea în creştere din partea ţărilor din Vest vor duce la un consens mai mare în rândul comunităţii internaţionale în favoarea izolării regimului sirian. 

În cele din urmă, ar conduce la consens în ceea ce priveşte o intervenţie militară sub principiul „dreptului de a proteja” utilizat si in Libia, unde a fost impusă şi o zonă de excludere aeriana.

Dacă în Libia au murit între 25.000 si 40.000 de libieni după intervenţia NATO, bilanţul sirian ar fi mult mai ridicat - şi nici nu e limpede că bombardamentele aeriene ale comunităţtii internaţionale ar determina implozia regimului.

Mai mult, neutralizarea apărării aeriene siriene va modifica ecuaţia strategică din Orientul Mijlociu, lăsând Iranul expus şi Israelul întărit şi ar putea conduce la acuzaţii privind un complot americano-israelian împotriva regimului Assad, cu consecinţe în întreaga regiune.

Scenariul kosovar

Spre sfârşitul anilor '90, opoziţia din Kosovo a luptat împotriva guvernului de la Belgrad. Când situaţia umanitară şi de securitate s-a deteriorat, o coaliţie occidentală a intervenit militar, fără o rezoluţie a Consiliului de Securitate al ONU, pe care oricum Rusia ar fi impiedicat-o exercitându-şi dreptul de veto.

Cele 78 de zile de bombardamente americane au fost urmate de o intervenţie directă a NATO şi divizarea ţării. Alianţa a motivat că decizia de a interveni era „legitimă” chiar dacă nu legală.

O situaţie similară se construieşte în Siria. Eforturile de finanţare şi de înarmare a Opoziţiei, deopotrivă cu presiunea diplomatică asupra Damascului, ar putea deschide calea discreditării şi slăbirii regimului.

Deteriorarea situaţiei umanitare ar putea fi folosită, ulterior, drept suport pentru intervenţia militară, similar cu ceea ce s-a petrecut în Serbia/Kosovo, cu rezultate potenţial similare: epurare etnică, divizare. 

Deşi sunt slabe sanse ca Siria să se divizeze, un asemenea scenariu ar avea urmări sângeroase. 

Turcia susţine ideea scenariului Kosovo pentru Siria

Turcia încearcă să lucreze împreună cu comunitatea internaţionala pentru a stabili un coridor umanitar în Siria, fara o directivă a Consiliului de Securitate al ONU, aşa cum s-a întâmplat in Kosovo în 1999.

Stabilirea de coridoare umanitare necesită un mandat al Consiliului de Securitate al ONU, însă atât Rusia, cât şi China, care au drept de veto, au anunţat că nu vor vota pentru o rezoluţie pe care o consideră neechilibrată
Dacă Rusia şi China continuă să blocheze încercările de a lua măsuri împotriva regimului sirian în cadrul Consiliului de Securitate, comunitatea internaţionala va căuta căi alternative legitime prin care să creeze un coridor umanitar în Siria, a declarat un oficial turc, sub protecţia anonimatului.
 Comunitatea internaţională ar putea realiza un coridor aerian pentru livrarea de ajutoare în Siria fără o rezoluţie a Consiliului de Securitate aşa cum s-a procedat în urmă cu peste un deceniu în Kosovo, dacă situaţia umanitară din ţară devine insuportabilă, a continuat oficialul turc.În cazul Kosovo, comunitatea internaţională, inclusiv SUA şi NATO, au stabilit coridoare umanitare în regiune, în 1999, dupa declanşarea conflictului etnic în fosta Iugoslavie.

La Ankara se crede că Moscova şi-ar putea schimba poziţia faţă de Siria după relativ recentele alegeri prezidenţiale, urmând a fi adoptată o cale mai apropiată majorităţii comunităţii internaţionale cu privire la criza siriană. 

Siria: peste un an de revolte
Ceea ce a început în 15 martie 2011 sub forma unor proteste  prin care se cereau reforme, a devenit, odată cu trecerea timpului şi interventia tot mai brutală a forţelor guvernamentale, o revoltă din ce în ce mai dură împotriva preşedintelui Bashar al Assad şi a regimului său.

„Unele părţi din Siria sunt, astăzi, zone de război. Ţara a fost împinsă în haos şi nesiguranţă, sute de mii de oameni şi-au părăsit locuinţele şi s-au refugiat în alte oraşe sau peste graniţă, aproape 10.000 de sirieni şi-au pierdut viaţa, cartiere întregi au fost puse la pământ de bombardamente susţinute. Prea puţine oraşe au rămas neatinse de revolte, prea puţini oameni au rămas neatinşi de violenţe.”
 

Criză umanitară în Siria: 230.000 de refugiaţi 

Agenţia ONU pentru refugiaţi a anunţat că 230.000 de sirieni şi-au părăsit casele, fugind din fata violenţelor ce au cuprins ţara în ultimul an.

Coordonatorul pentru Siria al Înaltului Comisar ONU pentru Refugiaţi, Panos Moumtzis a precizat că, potrivit Semilunei Rosii Siriene, cel puţin 200.000 de persoane sunt refugiate în propria ţară. A adăugat că 30.000 de sirieni s-au refugiat deja în Turcia, Liban şi Iordania şi "în fiecare zi, sute de persoane traversează în ţările vecine"
. În acelaşi timp, cei 110.000 de irakieni refugiaţi în Siria se confruntă cu tot mai multe greutăţi din cauza preţurilor în creştere la bunurile de bază.

Forţele de securitate ale guvernului sirian continuă să atace rebelii din centrul şi nordul ţării. "Femeile şi copiii au fost luaţi ostatici în oraşele de provincie pentru a-i forţa pe bărbatii care au trecut de partea revoluţiei să se predea”
 a relatat activistul pentru drepturile omului Mohamed Abdullah. Fortele siriene au executat 44 de bărbaţi lângă o moschee din nordul provinciei Idlib. În paralel, circulă pe Internet înregistrări înfăţişându-i pe protestatari adunându-se în nord-vestul Siriei, în provincia Idlib, greu încercată în ultima vreme.

Grupul pentru protecţia drepturilor omului Crisis Action a organizat campania „Uniti pentru Siria”, în care sunt angajate vedete şi alte persoane publice, pentru determina Consiliul de Securitate al ONU sa adopte o rezoluţie care să ceară guvernului sirian încetarea imediată a atacurilor împotriva protestatarilor şi accesul sigur al organizaţiilor umanitare în toată ţara.

Cum au inceput protestele
Protestele din Siria au început cu adevărat în 15 martie 2011, după ce câţiva tineri care scriseseră pe ziduri mesaje anti-guvernamentale, în Deraa, au fost arestaţi ţi bătuţi cu salbaticie. Protestele urmau celor din Egipt şi Tunisia, încheiate cu debarcarea puterii în cele două ţări. 

Al-Assad a trimis armata în Deraa iar protestele paşnice au fost înăbuşite cu violenţă, ceea ce a generat noi proteste, în alte părţi ale ţării. Numarul protestatarilor a crescut permanent. Au existat manifestaţii şi pe străzile din Damasc, însă au fost înabuşite imediat.

Pe măsura amplificării protestelor, guvernul a început să acţioneze împotriva oraşelor răzvrătite, precum Hama şi Zabadani. Civilii au reuşit să procure arme şi, impreuna cu soldaţii dezertaţi din armată, au început să atace trupele guvernamentale.

Conflictul armat s-a răspândit. În Damasc si Alep au avut loc atentate sinucigaşe soldate cu mai multe victime. În februarie, trupele siriene au declanşat un atac masiv impotriva orasului Homs, încheiat abia dupa ce rebelii au abandonat. 

Mirosul morţii pluteşte în aer 

Localnicii din cartierul sirian Baba Amr - bombardat, fără întrerupere, timp de o lună - care au reuşit să se refugieze în Liban, povestesc că aerul din oraşul Homs miroase a moarte, a distrugere şi a deznadejde.

Organizaţiile internaţionale nu pot pătrunde în oraşul Homs pentru a duce ajutoare celor blocaţi de asaltul trupelor preşedintelui Bashar al-Assad, iar cei care au reuşit să se salveze descriu infernul din care au iesit.

„Mirosul morţii era peste tot. Puteam mirosi cadavrele îngropate sub dărâmături tot timpul”
 povesteste Ahmad, care s-a refugiat in Liban. „Cadavrele zac pe strad, multe în descompunere, pentru că nu am putut să le îngropăm. Am văzut atât de multă moarte, încât atunci cand dăm cu ochii de trupul dezmembrat al unei rude sau al unui prieten nu ne mai mişcă”.
Localnicii din Homs, mai ales cei din cartierul Baba Amr, pus la pământ de forţele siriene, au ştiut că se apropie sfârşitul rezistenţei împotriva regimului când armata siriana a aruncat în aer tunelul lung de trei kilometri prin care reuşeau să îşi strecoare cele necesare supravieţuirii. Apoi, luptătorii din Armata Liberă Siriană le-au cerut oamenilor sa fugă din oraş, întrucât sunt prea multe victime şi ei nu mai au muniţie. S-au împrăştiat: bărbaţii, în Liban - femeile şi copiii în satele din jurul orasului Homs. Unii nu au mai ajuns la destinaţie. „Eu am încetat să mai simt ceva când văd cunoscuţi morţi. Mulţi oameni au început să se simtă aşa - atrocităţile pe care le-am văzut depăşesc orice imaginaţie” povesteşte un alt localnic.

Televiziunea siriană de stat a dat publicităţii imagini cu localnici revenind în Baba Amr, umblând fără speranţă printre casele dărâmate. După o lună de bombardamente permanente, localnicii mărturisesc că se simt abandonaţi de întreaga lume, fără apă şi mâncare, la mila autorităţilor care au facit mii de morţi. Mulţi spun, însă, că nu vor renunţa la lupta pentru înfrângerea regimulio Assad.  „Asta a fost doar prima rundă. Războiul nu s-a încheiat. Ne vom întoarce şi nu ne vom mai opri. Armata va părăsi Baba Amr fie ca le place sau nu” a promis Ahmad. 

Un jurnalist britanic, salvat cu preţul a 13 vieti
Un fotograf  britanic rănit a fost evacuat din oraşul sirian asediat Homs, într-o operaţiune riscantă, prin care Paul Conroy a ajuns în Liban, în siguranţă, departe de luptele din Siria. 

Paul Conroy, în varsta de 47 de ani, care lucra pentru Sunday Times, a fost transportat pe targă până în Liban, după ce a petrecut cinci zile, rănit, blocat în cartierul Baba Amr din Homs. El fusese rănit la picioare în acelaşi bombardament în care au fost ucişi colega sa Marie Colvin şi fotograful francez Remi Ochlik.

Paul Conroy era în Baba Amr împreună cu Edith Bouvier, corespondent al cotidianului francez Le Figaro, rănită la picioare în acelaşi atac, şi cu înca doi jurnalişti, Javier Espinosa şi William Daniels. Au făcut parte din acelaşi convoi cu care a fost evacuat Paul Conroy. Grupul s-a despărţit, însă, când a fost atacat de forţele guvernamentale siriene. Le Figaro a anunţat ca Edith Bouvier nu a ajuns în Liban.

Povestea evacuării lui Paul Conroy este dramatică. Profitând de o încetare a bombardamentelor care zguduiau Homs de la începutul lunii, activiştii sirieni au încercat să evacueze jurnaliştii la adăpostul nopţii. De îndată ce au ajuns spre iesirea din Baba Amr, au fost confruntaţi unui baraj de împuşcături. Unul din coordonatorii evacuări, Abu Raed, a povestit că "au fost nevoiţi să meargă pe jos, din casă în casă. S-a tras cu rachete şi chiar cu obuze de tanc”
.

În acep moment, operaţiunea a început să prezinte probleme. Trei dintre sirienii din convoi au fost omorâţi şi grupul a fost nevoit să se despartă. Paul Conroy a fost dus pe o rută secretă spre graniţa cu Libanul. Wissam Tariff, purtător de cuvant al Avaaz, un grup care a ajutat la evacuare, a povestit că încă trei sirieni au fost ucişi când grupul său a fost atacat ulterior.

Ceilalţi trei jurnalişti şi sirienii care îi însoţeau au încercat să se întoarcă în Homs. Alţi şapte sirieni au murit în atacul cu obuze care a urmat. Wissam Tariff i-a lăudat pe "tinerii sirieni curajoşi şi entuziaşti" care au ajutat la evacuare. 

In cele din urmă, doar Paul Conroy, mai puţin grav rănit decât Edith Bouvier, a reuşit să iasă din ţară. 

Wissam Tarrif a mai spus despre eroii sirieni care s-au oferit să îi ajute pe jurnalişti: "Mulţi îşi pierduseră deja mame, fraţi şi prieteni. În faţa unui asediu violent şi bombardamentelor continue, au început să lucreze pentru evacuarea oamenilor. Au format o reţea extraordinar de bine coordonată pentru salvarea vieţilor celor nevinovaţi. Însă, au plătit un preţ mare".

În tot acest timp, eforturile diplomatice de a pune capăt violenţelor s-au dovedit sterile. O misiune de observatori ai Ligii Arabe nu numai că nu a reuşit să obţină încetarea violenţelor, dar, în unele cazuri, a scapat cu greu de sub tirul gloanţelor. O rezoluţie a Consiliului de Securitate s-a lovit de împotrivirea Rusiei şi Chinei, care au susţinut că Siria trebuie lăsată să-şi rezolve singură problema.

Diplomatii spun că în absenţa unei soluţii internaţionale, Siria se va scufunda într-un război civil. 

Al-Assad câştigă teren, rebelii pierd încă un oraş
Forţele regimului lui Bashar al-Assad au reuşit să gonească rebelii din oraşul Idlib, după câteva zile de atacuri şi bombardamente intense.

Ulterior, trupele guvernamentale au perchezitiomat casele. Nu e clar unde au plecat rebelii din Armata Liberă Siriană Conform unor informaţii, aceştia s-ar fi retras în timpul nopţii. Luptele au continuat în zilele următoare în mai multe părţi ale ţării, rebelii reusind să ucidă 17 soldaţi în satul al-Barra.

Pentru cucerirea Idlib, forţele lui Al-Assad au aplicat aceeaşi reţetă ca şi în cazul oraşului Homs - bombardamente nemiloase, urmate de atacuri cu tancuri. 
Regimul totalitar lui Al-Assad nu ţine seama nici de negociatorii internaţionali, în frunte cu emisarul ONU, Kofi Annan, care propune un plan de pace. În aceste condiţii, armata siriana pare să fie în avantaj. Forţele rebelilor au anunţat că se retrag şi din Idlib, după mai multe zile de lupte grele şi masacre.

Siria si-a minat graniţele - acuză militanţii pentru drepturile omului
Grupul militant pentru drepturilor omului Human Rights Watch a declarat că Siria a plasat mine de-a lungul graniţelor sale cu Liban şi Turcia. În pofida pericolului, refugiaţii continuă să fugă peste frontieră.

Într-un raport făcut public, grupul citează martori sirieni care au declarat că minele au fost plasate de-a lungul rutelor folosite de refugiaţi. 

„Utilizarea de mine antipersonal este o inconştienţă”
 a declarat Steve Goose, directorul Human Rights Watch. „Nu există justificare pentru utilizarea acestor arme nediscriminatorii, indiferent de scop".

Înfruntând riscul măsurilor inumane luate de autorităţile siriene, refugiaţii continuă să parasească ţara. Activistii din opoziţie raporteaza că zeci de oameni au ajuns în portul libanez Tripoli după ce au scăpat din regiunea Homs. 
Copiii sunt obligaţi să lupte, sunt torturaţi, executaţi
ONU a trecut Siria pe lista ţărilor în care copiii sunt constrânşi să lupte, sunt torturaţi, abuzaţi sexual sau executaţi. Printre statele nou apărute pe "lista ruşinii" se mai numără Yemen şi Sudan. 

Cu cât conflictul se agravează, cu atât e mai greu de urmărit situaţia din Siria. Propaganda părţilor implicate nu poate fi verificată sau ţinută sub control. Numai cei 300 de observatori aflaţi la faţa locului în misiuni ONU capătă informaţii "la prima mână" dacă au acces în zonele de conflict.

„Oamenii regimului au amplasat tancuri, lansatoare de grenade şi elicoptere de luptă în Haffa. Kofi Annan este îngrijorat şi din pricina situaţiei din Homs"
 a afirmat Ahmad Fawsi - purtător de cuvânt al emisarului ONU pentru Siria, Kofi Annan. 

În Homs continuă să fie ucişi copii şi femei. Echipele organizaţiilor umanitare încearcă să evacueze civilii din oraş. Observatorii străini nu pot confirma un număr mare de victime. Din cauza violenţelor de la graniţa cu Turcia, reprezentanţii ONU nu au acces în Haffa. 

 Un nou raport ONU vorbeşte despre comportament abuziv faţă de copii atât din partea simpatizanţilor lui Assad, cât şi din partea rebelilor. „N-am mai văzut niciodată atâta cruzime. Desigur, în războaie mor şi copii. Dar copii torturaţi, copii folosiţi ca scuturi vii în faţa tancurilor sau copii executaţi - aşa ceva vezi mai rar. E îngrozitor! Am aflat chiar de la rebeli că şi ei înşişi recrutează minori. Bineînţeles că liderii forţelor de opoziţie susţin că nu aceasta le este strategia. Dar trupele aflate pe câmpul de luptă se folosesc în mod curent de copii, mai ales în spitalele de campanie” susţine Radhika Coomaraswamy - emisar ONU pentru situaţia copiilor în zone de conflict.

Copiii sunt luaţi cu forţa din şcoli şi locuinţe de către oamenii lui Al-Assad. Militarii îi postează la geamurile autobuzelor cu care străbat sate şi oraşe. Instituţiile de învăţământ sunt deseori atacate şi transformate în baze militare sau centre de detenţie.

Raportul se bazează pe declaraţiile martorilor oculari, însă sursele nu pot fi verificate. Între timp, şi acurateţea informaţiilor date publicităţii, zilnic, de către aşa-numitul Centru sirian pentru supravegherea drepturilor omului este pusă la îndoială. Centrul, condus de către un oponent al regimului Assad, aflat acum în exil, activează la Londra şi este uimitor de rapid în difuzarea ştirilor. Datele şi faptele prezentate nu pot fi uşor confirmate sau infirmate.

Conform organizaţiilor pentru drepturile omului, de la începutul conflictului din Siria până în prezent, şi-au pierdut viaţa cel puţin 1200 de copii.

 Crucea Roşie, împiedicată să-i ajute pe civili
Secretarul general al ONU a descris asaltul trupelor guvernamentale asupra orasului sirian Homs ca fiind „atroce”, acuzând totodata guvernul ca îşi atacă, în mod sistematic, poporul. „Autorităţile siriane au comis crime împotriva populaţiei civile”
 a declarat Ban Ki-moon, în faţa Adunarii Generale a ONU. În discursul său, înaltul oficial ONU a mai afirmat că nici comunitatea internaţională nu şi-a făcut datoria, ramânând inactivă îm faţa represiunii civililor sirieni. Cu toate acestea, în viziunea lui Ban Ki-moon, înarmarea opoziţiei siriene nu este un răspuns bun. 

În timp ce secretarul general al ONU prezenta situaţia, voluntarii Crucii Roşii aşteptau să poată intra în zonele bombardate ale Homs. Organizatia umanitara a anuntat ca nu i s-a permis accesul în cartierul Baba Amr, unde clădirile au fost bombardate puternic. 

Rebelii din Armata de Eliberare Siriană s-au retras din zona respectivă, n cadrul a ceea ce liderii lor au numit „o retragere tactica”. 

Senator american: Să bombardăm Siria!

John McCain, senator republican din SUA, a şocat opinia publică prin declaraţia că SUA trebuie să bombardeze Siria pentru a-l înlătura de la putere pe preşedintele Bashar al Assad. John McCain afirmă că a propus această soluţie radicală din cauza atrocităţilor comise împotriva civililor. „Unica modalitate de a face acest lucru este apelul la fortele aeriene internaţionale"
 a spus McCain, in Senatul american. 

Senatorul susţine ideea formării unei coaliţii conduse de SUA, care se atace nordul Siriei, zonă unde se află concentrate forţele armate ale lui Al-Assad. 

John McCain a criticat poziţia lui Obama, pe care l-a acuzat că are o poziţie prea indulgentă faţă de Bashar al Assad. În plus, John McCain sustine ca SUA ar trebui să-i inarmeze pe rebelii sirieni.

Reacţia lui vine după ce preşedintele Barack Obama a deplâns starea de urgenţă care exista, acum, în Siria. 

„Lovirea Siriei va antrena aprinderea unui război total in regiune”

Lovirea Siriei va antrena aprinderea unui război total în regiunea Orientului Mijlociu, avertizează Walid Othman, ambasadorul extraordinar şi plenipotenţiar al Siriei la Bucureşti. 

Conform ambasadorului, guvernul sirian a avertizat comunitatea internaţională, încă de la început, de existenţa unor "terorişti care vizează civilii şi atacă manifestanţii, care intenţionează să creeze haos şi instabilitate în Siria"
. A subliniat că sunt sustinuţi şi înarmaşi de ţări occidentale şi arabe. Cu toate acestea „Siria este o ţară puternică din punct de vedere militar şi are un popor puternic”. 

Walid Othman susţine că „înca de la începutul crizei, Siria a considerat cerintele cetăţenilor ca fiind îndreptăţite, Guvernul răspunzând acestor solicitări prin emiterea mai multor legi, ordonanţe şi decrete cu scopul întăririi procesului de reformă şi îndeplinirii justelor aspiraţii ale cetăţenilor prin participare politică” dând ca exemplu „anularea legii de urgenţă şi emiterea legii mass-media, legii alegerilor locale şi legislative, legii partidelor” adăugând „referendumul privind noua constituţie care include principiile pluralismului politic, democraţiei şi participării politice în viata publică.”
Insistând asupra nevinovăţiei autorităţilor de la Damasc – astfel, contrazicând, practic, relatările activiştilor pentru drepturile omului şi ale reporterilor - oficialul sirian a menţionat că „guvernul sirian a avertizat comunitatea internaţionala, înca de la începutul crizei, de existenţa unor persoane înarmate, terorişti şi a unor grupări salafite care vizează civilii şi ataca manifestanţii. Aceste grupări teroriste pline de ură intenţionează sa creeze haos şi instabilitate în Siria, aşa că au întreprins multe acţiuni criminale în unele zone ale ţării, având în vizor viaţa cetîţenilor, atât civili, cât şi militari. Au fost atacate proprietăţi publice şi private, iar cetăţenii au fost ameninţaţi neputându-şi desfăşura activităţile cotidiene. Tot aceste grupări au comis crime odioase prin exploziile care au avut loc în mai multe locuri din oraşele Damasc şi Alep. Din acest motiv, autorităţile siriene trebuie sa îşi exercite cu hotarare atribuţiile pe care le au în vederea protejării integrităţii şi securităţii cetăţenilor şi a proprietăţilor”. 

Negând, implicit, experienţa dramatică a jurnaliştilor, ambasadorul a afirmat că tot ceea ce se petrece în oraşul Homs „este un exemplu a ceea ce am menţionat, adică existenţa organizaţiilor teroriste, între ele aflându-se organizatia al Qaida si salafiţii, pe lângă care se implică şi unele ţări arabe şi străine. Totodată, gruparile teroriste înarmate au ameninţat populaţia, au agresat cetăţenii şi membrii forţelor de ordine. Aceste bande au reuşit sa procure armament introdus fraudulos în ţară prin graniţele Siriei. (,,,) autorităţile oficiale siriene au găsit în orasul Homs locaţii pe care teroriştii le foloseau pentru fabricarea bombelor şi explozibililor, aceste bande devenind ăn acest fel foarte periculoase. De aceea, autoritatile siriene au avut datoria să reinstaureze securitatea în regiunile controlate de terorişti.” 


Ambasadorul sirian a negat faptul ca nu i s-ar permite Cricii Roşii să intervină. Afirmaţiile sale sunt în flagrantă contradicţie cu cele ale voluntarilor Crucii Roşii, care au semnalat imposibilitatea de a pătrunde în zonele cu probleme, pentru a ajuta răniţii. 


Referitor la posibilitatea rezolvării situaţiei pe cale paşnica, Walid Othman afirmă că oficialităţile siriene ar fi propus permanent calea dialogului dar că s-ar fi lovit de refuzul „opozitiei externe”
 care ar „insista să desfăşoare planurile puse la cale împotriva Siriei şi a stabilităţii ei.” Printre viinovaţii de situaţia din Siria - şi, în acelaşi timp, „parte a complotului” împotriva „stabilităţii” ţării – ambasadorul sirian a numit „ţările occidentale” cu precizarea că la „complot” ar participa „şi unele ţări arabe prin exercitarea unor presiuni, dar si prin oferirea de bani si arme bandelor inarmate” în vederea „comiterii de acte teroriste şi criminale.” 

,
Ambasadorul sirian acuză explicit mass media de menţinerea stării conflictuale, producând „efectul de incitare prin intermediul razboiului mediatic, diplomatic si economic care s-a declansat asupra Siriei. Scopurile acestui razboi mediatic sunt in primul rand eliminarea rolului sau central in regiune, apoi indeplinirea planurilor israeliene de a diviza zona araba si de a o slabi, pentru a nu realiza interesele legitime ale poporului palestinian si, in al treilea rand, acela de a impiedica implementarea solicitarilor de pace si de a restitui teritoriile adevaratilor proprietari.” 

Referitor la riscul repetării în Siria a unui scenariu de "tip Libia", Walid Othman a afirmat că nu crede „că ţările occidentale îşi vor asuma acest risc, având in vedere absenţa în Siria a genului de revoluţie care a determinat bombardarea Libiei si indepartarea fostului regim, in ciuda numarului mare de victime care a ajuns la 50.000. Apoi, noi nu credem ca prietenii Siriei din Rusia şi China îşi vor da acordul pentru asemenea măsuri..

În loc de concluzie, a transmis un mesaj de forţă: „Nu cred că comunitatea internaţională are disponibilitatea de a declanşa un război in zona Orientului Mijlociu pentru că lovirea Siriei va antrena aprinderea unui război total în regiune.”

Orice comantariu este de prisos!
Siria, în stare de război

Preşedintele Siriei, Bashar al Assad, a declarat că ţara este în „stare de război” la peste un an de la  declanşarea revoltelor împotriva regimului. Adresându-se Cabinetul său, liderul sirian a îndemnat să fie depuse toate eforturile pentru câştigarea războiului.

"Trăim într-o adevărată stare de război, din toate punctele de vedere. Când suntem într-un război, toate politicile, toate părţile şi toate sectoarele trebuie sa fie direcţionate către câştigarea războiului”
 a afirmat Al Assad. 
Totodată, a criticat ţările care i-au cerut să renunţe la putere, afirmând că Occidentul "ia şi nu dă niciodată, acest lucru fiind dovedit în fiecare etapă. Vrem relaţii bune cu toate ţările, dar trebuie sa stim unde se situează interesele noastre".

Rapoartele Observatorului Sirian pentru Drepturile Omului au arătat că au avut loc ciocniri violente lângă bazele Gărzii Republicane, la aproximativ opt kilometri de centrul Damascului, lucru destul de rar întâlnit, ceea ce ar putea sugera o încredere crescută în rândul rebelilor. Garda Republicană este condusă de Maher, fratele mai mic al presedintelui Assad, misiunea  fiindde a proteja capitala.
Luptele dintre armata siriană şi forţele de opoziţie, soldate cu rănirea sau decesul a numeroşi civili, au scăpat de sub control. Apele s-au tulburat şi în ţara vecină, Liban, în care au loc numeroase răpiri cărora le cad victime atât oponenţi, cât şi susţinători ai regimului Assad. 

„Situaţia din Siria se răsfrânge asupra regiunii, mai ales asupra Libanului”
 aprecia şeful diplomaţiei germane, Guido Westerwelle.

În Wadi Khaled, străzile sunt blocate, iar armata libaneză îşi face simţită prezenţa. Seria răpirilor continuă. Făptaşii fac parte din comunitatea religioasă a lui Assad (confesiunea alawită, de sorginte şiită). De decenii întregi, alawiţii deţin controlul asupra aparatului de stat şi serviciilor secrete siriene. La rândul lor, pe principiul "ochi pentru ochi, dintre pentru dinte", suniţii din Wadi Khaled au început să-i vâneze şi să-i răpească pe alawiţii care trăiesc în regiune.

Aşa cum era de aşteptat, conflictul s-a extins în Liban şi respectă practicile din ţara vecină, susţine un cetăţean libanez  proaspăt întors din Siria: "În Siria, răpirile sunt la ordinea zilei. Acolo este vorba şi despre răscumpărare. Cine nu plăteşte, e un om mort. Dar majoritatea răpirilor sunt motivate religios". 
Modelul irakian

Suniţi contra şiiţi, respectiv scindarea alawiţilor. Atât acest război religios, asemănător celui din Irak, cât şi pericolul "contaminării" Libanului erau lesne de prevăzut - susţine Hilal Khashan de la Universitatea Americană din Beirut: „Sunt ca nişte ţări gemene. Libanezii urmăresc cu atenţie evoluţiile din Siria”. 

În Wadi Khaled, zona în care s-au retras din calea lui Assad mii de sirieni, răpirile au devenit o nouă strategie de luptă între adepţii şi oponenţii liderului de la Damasc. În apropiere de Tripoli, al doilea oraş ca mărime din Liban, între cele două tabere au avut loc şi schimburi de focuri, soldate cu morţi.

Legătura dintre cele două ţări e veche. Armata siriană a ocupat Libia timp de aproape trei decenii. Siria a dictat politica ţării vecine, fiind nevoită să se retragă în urmă cu şapte ani, după uciderea premierului libanez Hariri.

Gruparea Hesbollah - cea mai puternică forţă politico-militară de la Beirut - conduce guvernul, are legături strânse cu Assad şi beneficiază de sprijinul Iranului. Acesta ar fi un alt motiv pentru care comunitatea internaţională manifestă rezerve faţă de o intervenţie militară în Siria. „Trebuie să evităm, cu orice preţ, un incendiu de proporţii în această regiune"
 - a afirmat, în context, ministrul german Guido Westerwelle.

Bashar al-Assad către Kofi Annan: Nu există soluţii politice

Preşedintele Siriei, Bashar al-Assad, s-a întâlnit la Damasc cu mesagerul Ligii Arabe si al ONU, Kofi Annan.

Al-Assad i-a spus lui Kofi Annan că un dialog politic este imposibil în timp ce "grupurile de terorişti înarmaţi"
 acţioneaza,. Opozitia, in schimb, a numit aceste discutii inutile, pe masura ce asasinatele continuă în ţară.

Liderul sirian a afirmat că nu poate fi găsită o soluţi politică atâta timp cât rebelii "răspândesc haos" în ţară. Totodata, a precizat că Siria este dispusă să facă „orice efort onest” pentru a găsi o soluţie, adaugând ăa progresul diplomatic nu a fost posibil cât timp rebelii înarmaţi "operau şi răspândeau haos".

Misiunea lui Kofi Annan a constat în solicitarea încetării imediate a focului, atât de către armată, cât şi de către forţele rebele, mesagerul ONU urmând a se întâlni şi cu liderii opoziţiei. Cei doi au discutat vreme de două ore, la palatul prezidenţial. Liderii opoziţiei siriene au condamnat această întâlnire, sustinand ca orice intelegere cu Assad este de neconceput, in timp ce civilii sunt omorati de fortele guvernamentale.

Kofi Annan a mai avut, în trecut, sarcini dificile, trebuind sa ajunga la un acord cu dictatori precum irakianul Saddam Hussein si presedintele Sudanului, Omar al-Bashir. Însa Bashar al-Assad se va dovedi o sarcina cu adevarat problematica
.

În vârstă de 73 de ani, originar din Ghana, Kofi Annan a avut două mandate in fruntea ONU şi a primit premiul Nobel pentru Pace. În pofida succeselor din trecut situaţia din Siria prezintă provocari noi pentru Kofi Annan. Bashar al-Assad a dezlanţuit forţele de securitate impotriva celor care protesteaza de mai bine de 11 luni la adresa regimului sau. Daca Annan a avut un atu in negocierile cu liderii africani, el insuşi fiind african, in Siria nu este deocamdata limpede dacă Assad ar putea asculta de argumente raţionale. 

Rusia acuză Libia că antreneaza rebelii sirieni – Libia dezminte
Trimisul Rusiei la ONU a acuzat Libia că ascunde un centru de antrenament pentru rebelii sirieni care luptă împotriva „guvernului legitim” condus de Bashar al Assad. „Am primit rapoarte ingrijorătoare care susţin că în Libia, cu sprijinul autorităţilor, există un centru special de antrenament pentru aşa numitii revoluţionari sirieni”
 a declarat Vitaly Churkin în fata Consiliului de Securitate al ONU.

Vitaly Churkin a mai afirmat că rebelii sunt trimişi în Siria „pentru a ataca guvernul legitim”. „Este inacceptabil, iar această activitate subminează stabilitatea in Orientul Mijlociu” a adăugat oficialul rus. 

De la începutul revoltelor împotriva preşedintelui Al-Assad, peste 8.500 de oameni şi-au pierdut viaţa, iar guvernul dă vina pe „terorişti şi rebeli înarmaţi”. 

Rusia este cel mai mare furnizor de arme al Siriei, fiind una dintre marile puteri, alaturi de China, care s-a opus rezoţutiei Consiliului de Securitate al ONU privitoare la Siria.. 

Premierul Libiei a dezmintit acuzatiile potrivit cărora ţara sa ar ascunde centre de antrenament pentru rebelii sirieni.. „În ce priveşte centrele de antrenament, în afara cazului în care acest lucru se intâmpla fără aprobarea Guvernului, ceea ce nu cred, acestea nu exist” a spus oficialul libian, in cadrul unei conferinte de presa comune cu secretarul de stat american Hillary Clinton.
Kofi Annan – un nou plan pentru rezolvarea problemei siriene

Kofi Annan a lansat o nouă propunere de îngrădire a violenţei în Siria. Potrivit noii sale iniţiative, marile puteri şi ţările din Orientul Apropiat sunt invitate să exercite influenţe asupra regimului Assad şi asupra opoziţiei. 
Kofi Annan recunoaşte că planul său de pace pentru Siria a eşuat în mare parte. După o nouă şedinţă a Consiliului de Securitate ONU, desfăşurată la New York, încheiată şi ea ca multe altele fără rezultat, emisarul special pentru Siria intenţionează acum să implice puterile cu drept de veto plus ţările din Orientul Apropiat în eforturile de soluţionare a crizei. Franţa a manifestat vineri sprijin în favoarea noului demers.

Potrivit calculelor lui Annan, invitate să facă parte dintr-un grup de contact pentru Siria vor fi inclusiv puterile regionale care pot influenţa benefic regimul Assad şi opoziţia. Problematică este preconizata implicare a Iranului. Din această cauză, ambasadoarea SUA la ONU, Susan Rice, a respins ferm al doilea plan Annan: "Iranul este parte a problemei. Ţara sprijină activ guvernul preşedintelui Bashar al Assad şi acţiunle sale violente împotriva opoziţiei."

Rusia pregăteşte un plan de pace în Siria

Erik Mohns se ocupă în cadrul Centre of Contemporary Middle East Studies al Universtităţii Odense din Danemarca de Siria din perspectivă politică şi socială. Între 2006 şi 2008 politologul a predat cursuri la facultatea de relaţii internaţionale a Universităţii private Kalamoon, din apropiere de Damasc. Mohns afirmă că Rusia lucrează deja intens în culise la un plan de pace cu participarea Republicii Islamice Iran. Totuşi, şi planurile Moscovei au şanse reduse de succes, fiindcă este puţin probabil ca SUA să accepte să se aşeze la aceeaşi masă cu Iranul pentru a creiona împreună viitorul Siriei.

Dar, nu numai diplomaţia rusească este preocupată de ce se întâmplă în Siria. Premierul libanez Nadjib Mikati s-a întâlnit la începutul lunii iunie, la Istanbul, cu omologul său turc Recep Tayyip Erdogan, pentru a studia situaţia din Siria. Mai recent, preşedintele Libanului, Michel Suleiman, s-a întâlnit la Riad cu regele Abdullah al Arabiei Saudite în acelaşi scop. Erik Mohns precizează: "Pentru mine aceasta înseamnă că în Liban se pleacă de la premiza că regimul Assad nu mai rezistă mult la putere. Să poarte discuţii directe cu Arabia Saudită, duşmanul jurat al Siriei - aceasta n-ar fi îndrăznit niciodată să facă libanezii, atâta vreme cât Assad s-a aflat la apogeul puterii sale.
"

Faptul că Arabia Saudită, la fel ca şi Emiratul Qatar, livrează arme rebelilor sirieni este un secret cunoscut de toată lumea. Cele două ţări livrează armament fiindcă sunt interesate să-l alunge de la putere pe Assad, un aliat al Iranului, pentru a slăbi astfel influenţa potentaţilor de la Teheran în regiune. De aproximativ trei decenii există o simbioză geostrategică între regimul Assad şi Iran, explică Volker Perthes, membru al prestigioasei fundaţii germane pentru Ştiinţă şi Politică (Wissenschaft und Politik). „Pentru Iran este important să aibă prin Siria acces spre Liban, dar şi spre frontierele Israelului.”
Erik Mohns afirmă că statele arabe de la Golful Persic urmăresc interese comune cu ţările occidentale în actualul conflict din Siria. Acestea sunt mult mai ambiţioase decât se afirmă la nivel diplomatic. "Fără îndoială, atât europenii, SUA, cât şi ţările de la Golful Persic îşi doresc o schimbare de regim la Damasc.”. Pentru a atinge acest ţel, opoziţia înarmată din Siria nu este numai aprovizionată cu armament din ţările de la Golful Persic. Există indicii serioase că rebelii beneficiază şi de informaţii puse la dispoziţie de servicii secrete.

La nivel diplomatic se subliniază că se doreşte evitarea unui război civil în Siria. În realitate însă, ce se întâmplă în acea ţară nu poate fi numit altfel, consideră Erik Mohns. Expertul nu dă mari şanse unei iniţiative de rezolvare politică, venită din exterior. Dimpotrivă, el se aşteaptă ca ordinea de stat să se năruiască pentru mai multe luni sau chiar pentru mai mulţi ani, iar conflictul să mocnească.

În opinia lui Volker Perthes, Rusia este singura ţară care poate împiedica intrarea Siriei în haos. "Atâta timp cât Bashar el Assad şi anturajul său nu simt că Rusia se distanţează de ei, nu se vor simţi pe deplin izolaţi. E nevoie de cineva din afară, în care cei de la Damasc să aibă încredere, care să le spună că jocul de fapt a luat sfârşit."

Erik Mohns este sceptic în această privinţă. Dacă într-adevăr se va ajunge în Siria la o soluţie aplicată deja în Yemen, care ar presupune plecarea în exil a şefului statului, aceasta nu ar însemna şi încetarea conflictului militar. Dimpotrivă. Expertul se teme că abia atunci ar putea izbucni un război civil de proporţii şi durată. Deja în Siria pot fi observate semnele tipice ale unei economii în vreme de război civil: creşterea criminalităţii, înmulţirea cazurilor de răpiri de persoane, formarea unor structuri mafiote şi un exod în străinătate a multor sirieni bogaţi şi bine instruiţi

Rusia, de acord cu planul Annan în privinţa Siriei


 Rusia a aprobat planul lui Kofi Annan de a forma un guvern de coalitie naţională în Siria. Diplomaţii străini susţin că Guvernul propus ar putea include membri ai actualului Cabinet şi ai Opoziţiei.

Deşi este clar că diplomatii straini vor cu insistenţă ca presedintele Bashar al-Assad să nu facă parte din acest guvern, nu se stie sigur daca Rusia vrea acelasi lucru.

"Ar putea fi compus din membri ai Guvernului, ai Opoziţiei şi alte persoane, dar ar trebui sa fie excluşi din el acei indivizi a căror participare sau prezenţă ar putea pune în pericol credibilitatea tranziţiei sau dăuna perspectivelor de reconciliere sş stabilitate"
, a declarat un diplomat.

Propunerea lui Annan la o tranziţie politică de natură a pune capăt conflictului din Siria se pare ca va fi unul dintre subiectele principale pe care cei cinci membri permanenti ai Consiliului de Securitate al ONU şi actori-cheie din Orientul Mijlociu il vor discuta. 
Turcia susţine ideea scenariului Kosovo pentru Siria
Turcia încearcă să lucreze împreună cu comunitatea internaţională pentru a stabili un coridor umanitar în Siria, fără o directivă a Consiliului de Securitate, aşa cum s-a întâmplat în Kosovo, în 1999.

Stabilirea de coridoare umanitare necesită un mandat al Consiliului de Securitate, insă atât Rusia cât şi China, care au drept de veto, au anunţat că nu vor vota pentru o rezoluţie pe care o consideră neechilibrată.

Daca Rusia şi China continuă să blocheze încercările de a lua măsuri iîmpotriva regimului sirian la ONU, comunitatea internaţională va căuta căi alternative legitime prin care să creeze un coridor umanitar în Siria, a declarat un oficial turc. Comunitatea internaţionala ar putea realiza un coridor aerian pentru livrarea de ajutoare în Siria fara o rezoluţie a Consiliului de Securitate, asa cum s-a procedat în urmă cu peste un deceniu, în Kosovo, daca situaţia umanitară din ţara devine insuportabilă, a continuat oficialul.

În cazul Kosovo, comunitatea internaţională a stabilit coridoare umanitare în regiune, în 1999, după declanşarea conflictului etnic în fosta Iugoslavie.. 
Siria a pierdut susţinerea Turciei
În 2011, premierul turc încă mai folosea termenul de "frăţie" când vorbea despre relaţiile ţării sale cu Siria. Iată însă că în lumina evenimentelor care se petrec în Siria, vremea "frăţiei turco-siriene" a apus. 

Pasul decisiv care a dus la răcirea relaţiilor dintre cele două state a fost făcut atunci când Turcia, care a vrut să se implice în rezolvarea conflictului sirian, a fost ignorată de autorităţile de la Damasc, totul culminând cu gestul ambelor state de a-şi expulza reciproc diplomaţii. Un crah diplomatic, care nu poate însă anula destinele foarte asemănătoare ale Siriei şi Turciei.

Timp de sute de ani, Siria a făcut parte din Imperiul Otoman. Turcii au stăpânit peste întreaga regiune, ajungând să ia în stăpânire chiar şi anumite părţi din nordul Africii. În primul Război Mondial, imperiul s-a decimat, iar arabii din Siria au ieşit de sub stăpânirea turcă.

Peter Philipp, expert în chestiuni privind Orientul Apropiat, este de părere că există multiple conexiuni între cele două ţări, care însă nu îşi pun amprenta pe politica de zi cu zi din Siria şi Turcia.

Pe de altă parte, nu este de ignorat nici faptul că au existat deseori şi în trecut tensiuni între cei doi vecini. În timpul Războiului Rece, Turcia se alăturase puterilor occidentale, în timp ce Siria a continuat să îşi întărească relaţiile cu Uniunea Sovietică. In anii 90, Siria a oferit azil lui Abdullah Ocalan, liderul Partidului Muncitoresc din Kurdistan, ceea ce a determinat Ankara să ameninţe chiar cu începerea unui război. Într-un final, Ocalan a părăsit Siria şi a ajuns într-o puşcărie turcească.

Liniştea de dinaintea furtunii

A urmat apoi o relaxare vizibilă în relaţiile turco-siriene. Graniţele au fost deschise, condiţiile de acordare a vizelor pentru cetăţenii ambelor ţări au fost relaxate, iar restricţiile comerciale la graniţa comună au dispărut aproate în totalitate.
În pofida inclusiv a intereselor economice ale Turciei, care era interesată de o bună relaţie comercială cu ţările vecine, deci inclusiv cu Siria, guvernul de la Ankara a trebuit să decidă în ce măsură poate continua să-l sprijine pe "fratele" Assad. Turcia a renunţat la politica ei neutră faţă de Siria, iar acum sprijină pe faţă mişcarea de opoziţie din ţara vecină, cerând simultan demisia lui al-Assad.
În opinia lui Peter Philipp, "Turcia nu mai este deloc vecinul prietenos al Siriei". Totuşi, "probabilitatea ca Turcia să atace militar Siria este redusă"
. Graniţa dintre Turcia şi Siria se întinde pe o distanţă de 900 de km, iar un război ar putea destabiliza regiuni extinse din Turcia, mai spune Philipp.

Chiar şi aşa, este de părere analistul, Turcia ar putea fi atrasă într-o confruntare cu Siria chiar şi fără voia ei. Ambele ţări dispun de armate puternice, Turcia este membru NATO, iar Siria are pact de ajutor reciproc cu Irakul. Apartenenţa ambelor state la aceste alianţe ar putea avea, în cazul unui conflict militar, urmări greu de prevăzut, mai spune Peter Philipp.

Guvern pentru Siria

După aproape două luni de la alegerile legislative, boicotate de opoziţie, Siria are un nou guvern. Doar trei miniştri îşi păstrează funcţiile. Presiunea internaţională asupra preşedintelui Assad rămâne însă crescută. 

Preşedintele sirian Bashar Al-Assad a anunţat formarea unui nou guvern. Anunţul făcut de televiziunea publică siriană privind executivul care va fi condus de Riad Hijab, fost ministru al agriculturii, survine după aproape două luni de la alegerile legislative din aceasă ţară. Scrutinul a fost boicotat de opoziţie, care a catalogat alegerile drept o "mascaradă", continuând să ceară demisia liderului de la Damasc.

Conform decretului prezidenţial, postul de ministrul de externe va fi în continuare condus de Walid Mualem. Neschimbat rămân şi ministrul sirian de interne, Mohammad Ibrahim al-Shaar, dar şi cel al apărării, Daoud Rajha, în vârstă de 64 de ani, despre care se spusese recent că ar fi fost asasinat de rebeli.

Conform observatorului sirian pentru drepturile omului cu sediul la Londra, din luna martie şi până în prezent, peste 15.000 de persoane şi-ar fi pierdut viaţa în urma violenţelor din Siria. Consiliul de Securitate al ONU a avut o reacţie limitată la evenimentele din Siria, în mare parte din cauza reticienţei Rusiei şi Chinei, ţări cu drept de veto în acest for internaţional.

Între timp, ministrul irakian de externe a avertizat cu privire la pericolul extinderii actualei crize din Siria către statele vecine, subliniind că Irakul are un rol foarte important în viitorul Siriei. 

Cine i-ar putea urma lui Al-Assad la conducerea Siriei?

Eforturile comunităţii internaţionale sunt direcţionate in sensul înlăturării preşedintelui sirian, Bashar al-Assad, de la putere. Americanii, unii dintre actorii importanţi în acest proces, recunosc, însa, că nu există candidaţi buni care să-l inlocuiasca, nici din interiorul actualului guvern, nici din opoziţie.

În mare parte, această situaţie se datorează determinării cu care Al-Assad şi-a asigurat rezistenţa regimului, prin înlăturarea oricui i-ar fi putut periclita poziţia
. Sansele ca un succesor sa apară în urmatoarea perioadă sunt slabe, recunosc expertţi în relaţii internaţionale şi oficialii.

Familia Assad si multe altele din elita conducatoare de la Damasc sunt din minoritatea alawita, o sectă care reprezintă doar 12% din populatia siriană, iar soarta acesteia este strans legata de cea a preşedintelui.

Exista o întreagă istorie în spatele familiei conducătoare din Siria, care o ajută să se menţina la putere in pofida crizei din ţară. „Familia Assad se pregăteşte de 40 de ani pentru o revoltă sunnită (sunnitii reprezinta 74% din populatie – n.a.) impotriva sa. Şi din acest motiv au alcatuit părţile superioare ale statului din membri ai familiei si ai sectei. Este vorba despre loialitate, asta s-a utilizat pentru a se asigura ca regimul nu este vulnerabil in fata unei lovituri de palat" crede Joshua Landis, profesor la Universitatea Oklahoma.

„Locul ăsta este un exercitiu de nepotism” subliniază Joshua Landis. „Asadar, cei implicaţi in vărsarea de sânge din tara au toate motivele să îl susţina cu putere pe Assad - daca acesta pică, si ei sunt în pericol.”
„Aproape toţi din serviciile de securitate au motive să se teamă pentru viitorul lor într-o Sirie în care regimul Assad a cazut” considera si Paul Pillar, profesor la Universitatea Georgetown şi fost analist CIA.

 Aparatul de securitate din jurul lui Assad include "cultura Mukhabarat", a temerii de poliţia secretă. Este greu de pus la cale o lovitură de stat deoarece Al-Assad a creat un sistem în care serviciile secrete au atributţi care se suprapun şi care avertizează dacă se petrec pe undeva mişcari ieşite din comun.

Nici măcar elita politică nu scapă de ochiul poliţiei secrete şi al altor servicii de informaţii. Este un stat poliţienesc clasic. Din aceste motive, cred experţii, punctul de "rupere" al sistemului îl va reprezenta coeziunea elitelor. 
Există o „cheie” a rezolvării conflictului sirian?

Cheia soluţionării conflictului sirian se găseşte la Moscova, întrucât emisarii ruşi se numără printre puţinii străini pe care Damascul îi aude. China şi Iranul ocupă locuri în rândul al doilea. 

"Complicitate la crimă" - îi reproşează deputatul european Werner Schulz, preşedintelui Vladimir Putin. Ecologistul Werner Schulz se referă la atacul din oraşul sirian Hula, în care şi-au pierdut viaţa copii şi femei. "Rusia face totul pentru a sprijini această dictatură. De fapt, Rusia face totul pentru a sprijini dictaturile din întreaga lume"
 acuză Werner Schulz. 

Totuşi, pentru a cere Moscovei să se implice în stingerea conflictului sirian, arătatul cu degetul şi lecţiile de morală nu sunt argumentele potrivite - crede Volker Perthes, director al fundaţiei „Ştiinţă şi politică". Fireşte, datoria puterilor interesate de soluţionarea crizei siriene este de-i aminti şi Rusiei că are responsabilităţi. Dar la fel de important este şi ca factorii de decizie de la Kremlin să fie convinşi de faptul că au marea şansă să-şi exercite influenţa asupra regimului Assad. 
Unul din motivele pentru care Rusia a împiedicat multă vreme, în Consiliul de Securitatu, o atitudine mai dură la adresa Damascului, a fost parteneriatul de lungă durată cu unii dintre ultimii aliaţi pe care Kremlinul îi mai are în Orientul Apropiat. Ruşilor le cade cu atât mai greu cu cât, după ce şi-au dat acordul privind instituirea unei zone de interdicţie aeriană pentru protejarea civililor din Libia, NATO şi partenerii din lumea arabă ar fi încălcat "brutal" rezoluţia ONU - susţine Bente Schelle, coordonatorul biroului din Beirut al fundaţiei "Heinrich Böll".

Expertul crede că occidentul va recăpăta cu greu încrederea Moscovei şi că reţinerile ruşilor ar putea fi înlăturate, eventual, propunându-le o afacere bună, care să compenseze.

Cele "trei filme" ale conducerii moscovite

Volker Perthes citează un prieten rus: "Sirienii plătesc preţul comportamentului occidentalilor faţă de Libia". În afara acestui scenariu, prin faţa ochilor conducerii de la Kremlin se mai derulează, simultan, alte două pelicule. Una dintre acestea ar fi: "Filmul cecen. Extremiştii musulmani sunt prezenţi acolo unde există opoziţie faţă de regimurile autoritare, dar seculare, din societăţile orientale"
. De aceea, în chestiunea siriană, Rusia preferă să nu accepte compromisuri.

Cel de-al treilea film ar fi interesele Moscovei în regiune. Volker Perthes este convins că liderii de la Kremlin ar putea negocia şi cu viitorul guvern de la Damasc folosirea bazei navale din Tartus, Siria. "În acest punct, se pune întrebarea când îşi vor da ruşii seama că fără Assad şi-ar putea urmări interesele mai bine decât cu Assad" spune Volker Perthes.   

Pentru a atrage Rusia în soluţionarea conflictului sirian, occidentul ar trebui să-i vorbească Moscovei nu numai despre rolul său constructiv, ci şi despre un posibil rol de lider, crede Perthes. Cuvântul magic ar fi "soluţia iemenită": trimiterea lui Assad şi a susţinătorilor săi în exil şi transferarea puterii în mâinile unui locţiitor. Ulterior, ONU şi Liga Arabă ar putea media dialogul între toate formaţiunile politice din Siria, iar în ţară ar fi introdusă o nouă ordine.

Criticii acestei propuneri susţin că, astfel, Assad ar scăpa nepedepsit. Cu toate acestea, războiul civil ar putea lua sfârşit, speră adepţii "soluţiei iemenite".

 Joshua Perthes explică în următorii termeni atitudinea Chinei faţă de criza siriană: "Guvernul de la Beijing susţine că nu are interese în Siria, dar că este de partea Rusiei la rugămintea conducerii de la Kremlin".

Cel mai sensibil la soarta lui Assad este Iranul. 
Prin intermediul regimului de la Damasc, mullahii şi-au exercitat influenţa politică în toată regiunea, iar sprijinul pentru Hesbollah a curs prin canalele siriene. Iar prin Hamas, care până de curând îşi avea cartierul general la Damasc, Iranul şi-a extins puterea până în teritoriile palestiniene. "Conducerea iraniană este vizibil nervoasă la gândul că ţara şi-ar putea pierde singurii aliaţi pe care îi are în lumea arabă dacă regimul Assad se prăbuşeşte. De aceea interesul iranienilor este ca liderul de la Damasc sa nu fie îndepărtat", conchide Volker Perthes.

ISRAEL vs IRAN: TICĂIE CEASUL RĂZBOIULUI?

Israelul îşi avertizează aliaţii că trebuie să fie pregătiţi pentru un eventual atac asupra Iranului. Tel Aviv-ul nu pare dispus să aştepte rezultatele sancţiunilor şi misiunilor diplomatice din zonă. Israelul pare a miza pe forţele proprii, nefiind sigur că alternativa pacifistă poate fi incununată de succes.
Un consilier de vârf al premierului israelian Benjamin Netanyahu a salutat cu precauţie negocierile cu Iranul având ca subiect programul nuclear dezvoltat de Teheran.Consilierul pe probleme de securitate al premierului israelian a declarat că Israelul este încântat de aceste negocieri, însă şi-a precizat convingerea că, „fără o alternativă militară reală, Iranul nu va fi dispus să renunţe la dezvoltarea programului nuclear”
..

Politica de stat a Israelului ia în calcul faptul că Iranul încearcă să producă arma nucleară, considerând totodată că se impune o măsură militară pentru a-i opri pe iranieni.
Ministrul israelian al Apărării, Ehud Barak, aflat într-o vizită la Berlin, a afirmat că loviturile aeriene asupra Iranului, având ca ţintă obiective bine definite, ar fi extrem de eficiente şi ar putea amâna cu cel putin trei ani dezvoltarea programului nuclear al Teheranului. Ehud Barak consideră ca "daunele"
 politice pe care Occidentul le-ar suferi ar fi limitate. A fost categoric: Iranul caută pe zi ce trece să ascundă cât mai adânc, în munţi sau în subteran, multe dintre obiectivele sale nucleare, iar Israelul va fi nevoit să-şi schimbe strategia în cazul unui atac militar, aşa-numit preventiv. Vonform opiniei lui Ehud Barak, cu cât mai adanc vor fi ascunse instalaţiile nucleare iraniene, cu atât mai multe obiective terestre vor trebui distruse, pentru a se ajunge la ele. Implicit, numărul victimelor va fi mai mare.

Pare că Guvernul israelian este decis să declanşeze un razboi de tip preventiv, în cazul in care, cel târziu după alegerile prezidenţiale din noiembrie, Washingtonul va transmite un ultimatum Teheranului. Israelul se manifestă ca şi cum nu mai are încredere în posibila eficienţă a acţiunilor ferme, dar paşnice ale Occidentului, fiind convins ca, in final, va trebui sa acţioneze pe cont propriu.

În scenariul luat în calcul de Israel, un rol important îl au situatia din Liban - unde fundamentalistii islamici din Hezbollah sunt alimentaţi cu arme de Iran şi Siria - şi cea din Fâşia Gaza, unde Teheranul şi Damascul susţin gruparea Hamas. Israelul transmite numeroase mesaje, în registre diferite, conform cărora nu este dispus să accepte riscul aflat de-a lungul graniţelor sale. Acestora li s-a adăugat războiul civil din Siria, care, doar aparent paradoxal, sporeşte şansele unui atac preventiv al Israelului asupra Iranului. Revoltele arabe au schimbat coordonatele politice din regiune, punând într-o nouă lumină alianţele şi conflictele. Fereastra pentru ofensiva israeliană militară în Iran s-ar putea deschide larg şi brusc în condiţiile în care va creşte opoziţia populaţiei împotriva regimurilor dictatoriale din zonă.

Interesele şi intenţiile forţelor internaţionale, privitoare la programul nuclear iranian, nu sunt clare. La Washington, Berlin, Paris, Londra sau Bruxelles nu există planuri solide referitor la aceasta problemă. Politica viitoare a Turciei, privitoare la Iran şi Israel, mai mult ridică probleme decât oferă raspunsuri.

Toate acestea arată doar că Israelul se bazează mai ales pe forţele proprii şi, totodată pe „neutralitatea” SUA şi a unora dintre statelor arabe din zonă. Fără –cel puţin!- bunăvoinţa acestora, eventalele acţiuni ale Israelului nu s-ar putea desfăşura, întrucât este nevoie de permisiunea de survol a spatiului aerian al respectivelor state arabe.

Ţintele iraniene care ar trebui lovite nu sunt bine cunoscute de Israel, iar ajutorul SUA în acest caz este vital. Ministrul american al Apararii, Leon Panetta, nu a exclus, cu un timp în urmă, posibilitatea unui atac asupra Iranului, însă nu s-a pronunţat asupăra unei date, nici măcar probabile. Dacă un astfel de lucru s-ar întâmpla, logic, ar fi după luna noimebrie, când, pe de o parte, alegerile prezidentiale americane vor fi luat sfârşit şi, pe de altă parte, încă nu se va fi insdtalat iarna în zonele muntoase ale Iranului. În orice caz, mesajul politic al Israelului este clar: timpul Iranului expiră cu fiecare zi ce trece. 

Spionii israelieni caută dovezi nucleare în Iran

Spionii israelieni s-au infiltrat în Iran prin nordul Irakului, deghizaţi în uniforme militare iraniene. Aceştia caută dovezi care sa ateste existenţa programului de construire a armelor nucleare.

Agentţi israelieni încearcă să găsească astfel de probe de câţiva ani, dar, în ultimul timp, activitatea s-a intensificat.
Forţele speciale israeliene, care operează într-o bază din nordul Irakului, patrund pe teritoriul iranian şi monitorizează radioactivitatea în diferite locuri suspecte. Potrivit relatărilor, ei utilizeazî „echipamente sensibile”
 care măsoara nivelul de radioactivitate.

Elicopterele Black Hawk sunt folosite pentru a transporta "trupele de comando, deghizate în membri ai armatei iraniene". Misiunile pot avea loc datorită relaţiilor strânse între Israel şi kurzii semi-autonomi din nordul Irakului.

Misiunile s-au concentrat asupra bazei militare din Parchin, nu departe de Teheran - care a atras atentia ONU şi inspectorilor AIEA - şi asupra instalaţiilor de la Fordow, din afara oraşului Qom. 
O construcţie complexă din Parchin, observată şi în imaginile din satelit de specialistul David Albbright, pare a fi un motiv de îngrijorare pentru specialişti. David Albright a declarat că imaginile surprinse din satelit i-au permis să localizeze acest complex suspect în Iran. Construcţia are un perimetru de securitate constituit dintr-un zid special. Experţii internaţionali aflaţi în Iran au vrut sa viziteze acest perimetru, însă accesul le-a fost interzis de autorităţile iraniene
. 
Omaginile au fost analizate şi de un institut din Statele Unite, care consideră că par să arate că anumite elemente, care sunt „curăţate”
 în afara complexului suspect de clădiri, provin din interiorul instalaţiilor care lucreaza la producerea armelor nucleare. „Elementele vizibile din afara clădirii ar putea fi asociate cu eliminarea unor echipamente din clădire sau cu curaţirea acestora” a anunţat Institutul pentru Ştiinţă şi Securitate Internaţională (ISIS), cu sediul la Washington. 

O dovadă în plus a activităţii care stârneşte îngrijorare este cantitatea impresionantă de apă folosită în acest scop, care se vede clar pe imaginile preluate de sateliti. 

Este suspectat faptul că Iranul detonează bombe în respectiva fortificaţie, acesta fiind motivul pentru care este ţinută secretă. "Avem informaţii că, acolo, se petrece o anumită activitate militară” apreciază expertul Youkiya Amano, directorul Agenţiei Internaţionale pentru Energie Atomică (AIEA). 

Constructia fortificată respectivă datează din anul 2000. Această problemă adaugă tensiunilor existente în relatiile dintre Iran şi Israel – şi chiar cu SUA. 

Concluziile unui simulat atac israelian asupra Iranului - americanii, autorii simulării

O simulare secretă a Statelor Unite, organizată pentru a evalua potenţialele efecte ale unui atac israelian împotriva Iranului, relevă că ar declanşa un război regional extins, care ar ajunge să implice şi SUA.

Simularea nu a fost considerată o repetiţie înainte de evenimentul propriu-zis, dar are ca scop indicarea potenţialelor riscuri ale unui asemenea atac. "Rezultatele jocurilor de razboi au fost deosebit de problematice mai ales pentru generalul James Mattis, care comanda toate forţele americane din Orientul Mijlociu, Golful Persic şi Asia de Sud-Vest"
 se arata în raportul care citează surse apropiate simulării.

"Cand exerciţiul s-a încheiat generalul Mattis le-a spus consilierilor că un atac din partea Israelului ar avea consecinţe grave în intreaga regiune şi pentru forţele americane de acolo"
.

Simularea a durat două săptămâni şi a subliniat o serie de posibile evenimente dacă „Statele Unite s-ar trezi atrase in conflict”. Conform simulării, după ce rachetele iraniene au lovit o navă americană din Golf, omorând 200 de americani, forţele SUA au ripostat cu lovituri împotriva instalaţiilor nucleare iraniene - de aici, conflictul a escaladat.

In ultimul timp s-a vorbit tot mai des despre un potenţial atac împotriva instalaţiilor nucleare iraniene. Iranul a fost deja ţinta unei serii de sancţiuni economice, fiind expus şi riscului unui eventual atac din partea israelienilor şi/sau americanilor.

Teheranul susţine că programul său nuclear este paşnic, însa Occidentul crede că desfăşoara acţiuni în sensul obţinerii armei nucleare. 

Replică iraniană: „Israelul nu supravieţuieşte o săptămână în război”

Iranul avertizează că Israelul nu este capabil să facă faţă unei război, nici măcar pe termen scurt. Declaraţia îi aparţine ministrului iranian al Afacerilor Externe, Ali Akbar Salehi. "Israelul nu ar supravieţui o săptămână în război"
 a declarat şeful diplomaţiei iraniene. 
Israelul consideră că o armă nucleară iraniană este o ameninţare la existenţa sa ca stat şi că Iranul ar putea produce arme nucleare destul de repede. 
Ministrul adjunct de Externe din Israel, Danny Ayalon, a declarat că ţara sa va face orice pentru a împiedica Iranul să folosească arme nucleare, pe fondul refuzului Teheranului de a da lămuriri cu vedere la programul său nuclear. 

Potrivit lui Danny Ayalon, dacă Iranul ar produce arme nucleare, acest lucru ar „avea implicaţii ramificate în întreaga lume”
 si ar permite Teheranului să controleze Orientul Mijlociu. „Iranul ar putea folosi armele nucleare. Ne vom proteja cetăţenii şi interesele noastre în toata lumea şi vom preveni acţiunile Iranului” a precizat oficialul israelian. 
Capacitatea Israelului de a neutraliza potenţialul nuclear al Iranului

Expertul german în tehnologie atomica şi militara, Hans Ruhle, şi-a expus, detaliat, preluat de Deutsche Welle, opinia în legatură cu capacitatea Israelului de a neutraliza potenţialul nuclear al Iranului.  

În Iran există 25-30 de obiective care lucrează, exclusiv - sau în principal - pentru programul atomic. Şase dintre ele sunt obiective prioritare: combinatul pentru îmbogăţirea uraniului de la Natanz, centrul de prelucrare din Isfahan, reactorul pentru apa grea din Arak, fabrica de armament nuclear din Parchin, combinatul de îmbogăţire a uraniului Fordu şi reactorul pentru apă uşoară Bushehr. Amplasamentul, dimensiunile şi tipul de sisteme de protecţie sunt, în general, necunoscute.

Cea mai distrugătoare bombă aflată la dispoziţia Israelului este GBU-28, cu o greutate de 2,3 tone, care poate străpunge un zid de beton armat cu grosimea de 30 metri. În Natanz, unde halele de producţie sunt parţial subterane, israelienii ar trebui să foloseasca două astfel de bombe, într-un bombardament succesiv. Cea de a doua bombă măreşte craterul provocat de primul atac, ceea ce cu siguranţă aduce succes.

Pentru distrugerea tuturor centrifugelor nu ar fi de ajuns câteva bombe, întrucât aceste ultracentrifuge, care execută 1.500 rotatii pe secundă, nu tolerează nici cel mai mic şoc. Explozia unei singure centrifuge are efectul exploziei câtorva grenade de mână. Pentru a fi distruse toate clădirile din acest loc ar fi necesare câteva bombe GBU - 28. Tipul de bombardament depinde şi de câte avioane F-15 E sunt disponibile, acestea fiind singurele capabile să transporte astfel de „monştri”. În orice caz, ar fi nevoie de 20-40 aparate de zbor.

Obiectivele de la Isfahan şi Arak reprezintă cea mai mică problemă pentru Israel. Acestea se află la suprafaţă, nefiind dotate cu sisteme de protecţie performante. Un obiectiv industrial central al programului iranian de îmbogăţire a uraniului este combinatul de la Fordu, a cărui existenţă a fost ţinută în secret timp îndelungat.

Fordu ar pune forţele israeliene în faţa celei mai dificile misiuni. Complexul a fost construit sub un munte, fiind apărat de 70 metri de stâncă şi, prin urmare, ar fi impenetrabil de către actualele resurse aeriene ale Israelului. Singura variantă, în faza iniţială a operaţiunii, ar fi ca intrările - două la număr - în tunel să fie lovite cu GBU-28 şi, astfel, să fie blocate pentru un timp. 

Ulterior, pătrunderea unor forţe speciale în complex, care ar distruge instalaţiile aflate acolo, ar putea asigura succesul unei asemenea operaţiuni. Nici măcar americanii nu dispun de o bombă convenţională care să poată străpunge Fordu: GBU-57 A/B străpunge beton armat cu o grosime de până la 40-60 metri.

Pentru Israel, ar fi o greşeală dacă nu ar încerca distrugera producţiei de focoase nucleare din Parchin. Acest amplasament este compus din peste 100 de clădiri, sub unele dintre ele aflându-se tunele. Mai multe detalii nu se cunosc. Însă, iniţial, Israelul ar trebui să-şi concentreze întreg potenţialul asupra obiectivelor Natanz, Isfahan, Arak, Fordu şi reactorului din Bushehr. Dupp aceea ar trebui să vină rândul complexului Parchin.
Israelul dispune de avioane performante, capabile să-l ajute în a distruge potenţialul nuclear al Iranului. O problemă este faptul că toate avioanele israeliene ar trebui alimentate cu combustibil, atât la plecare cât şi la întoarcere din misiune. Israelul nu are suficiente aeronave de tip cisternă. În ceea ce priveşte sistemul de apărare antiaerian iranian, acesta este limitat. Toate avioanele sunt învechite şi, dacă reuşesc să zboare, ar fi doar o ţintă facilă pentru modernele aparate israeliene.

„Israelul se poate baza pe forţele sale armate. Militarii sunt bine pregătiţi iar moralul acestora este mare. Astfel că Israelul ar putea porni un atac împotriva Iranului, care să impiedice dezvoltarea programului nuclear al acestui stat, chiar asumând multe riscuri. Putem să ne permitem următoarea prognoză: dacă Israelul reuşeşte să neutralizeze elementele de bază ale programului iranian nuclear, acesta va fi scos din funcţiune pentru cel puţin o generaţie”
 a precizat expertul militar german. 


Spre deosebire de SUA, Israelul nu exclude acţiunile militare împotriva Iranului, temându-se că programul de îmbogăţire a uraniului are ca scop producerea armei nucleare.

Planurile Israelului de a ataca Iranul sunt vechi

De peste un deceniu, Israelul şi-a dotat în mod special armata în vederea unui posibil atac asupra instalaţiilor nucleare iraniene.
În acest sens, armata israeliană ţi-a trimis avioanele de luptă în misiuni de antrenament pe distanţe lungi, a achiziţionat bombe americane anti-buncăr şi şi-a consolidat numărul rachetelor de apărare.Avertismentele dure ale premierului israelian Benjamin Netanyahu privitoare la posibilitatea atacării Iranulului au fost serioase şi au fost receptate ca atare de comunitatea internaţională. 
Deşi un atac individual al Israelului ar avea şanse mici de a distruge în întregime programul nuclear al Iranului, o astfel de acţiune pare capabilă să provoace daune importante. "Dacă Israelul va ataca, o va face mai mult cu intenţia de a trimite un mesaj de hotărâre, un mesaj politic mai degrabă decât o mişcare tactică”
 este de părere Yiftah Shapir, un fost oficial al forţelor aeriene israeliene, în prezent analist militar.

Israelul, împreuna cu Statele Unite ale Americii şi alte state occidentale, consideră că Iranul a făcut paşii necesari pentru a produce arme nucleare. La rândul lor, inspectorii pe probleme nucleare ai ONU au menţionat aceste îngrijorări în rapoartele lor, notând, însă, că nu au fost găsite dovezi concrete care să ateste că Iranul se îndreaptă în direcţia construirii armei nucleare.

Israelieni susţin că încep să rămână în pană de timp. Au început să-şi facă din ce in ce mai mult auzite vocile pe plan internaţional, întărind că sunt pregatiţi să acţioneze singuri, dacă situaţia o va cere.

Oficialii Apărării din Israel sunt de părere că, în urma îmbogăţirii uraniului, Iranul va fi capabil să producă arme nucleare, care să fie folosite, într-un interval de cel mult doi ani. În aceste condiţii, perioada în care poate acţiona Israelul este mult mai scurtă, iar oficialii israelieni cred că, în următoarele luni, Teheranul va fi avansat atât de mult cu instalaţiile sale nucleare, încât nu va putea fi oprit. Reprezentanţi israelieni ai Apărării mai afirmă, sub protecţia anonimatului, că planurile unei intervenţii în Iran sunt în lucru de mai mulţi ani, iar forţa aviatică ar urma sa desfăşoare o operaţiune extrem de complicată.

Israelul dispune de 300 de avioane de război, dintre care o treime ar urma să participe la această misiune, potrivit oficialilor. Cea mai puternică escadrilă este formată din avioanele 24 F-15I, fabricate în SUA, capabile să transporte încărcături de până la 2.300 kilograme - bombele anti-buncăr urmând să aibă un rol centrul în cadrul acestor operaţiuni. Armata israeliană mai dispune de patru escadrile formate din aproximativ 100 de avioane F-16I, care pot fi folosite atât pentru a ataca ţintele de la sol, cât şi pentru a escorta avioanele grele de atac.

Aceste planuri de acţiune au precedente. Avioanele israliene au distrus un reactor nuclear nefinalizat al Irakului, în 1981. În 2007, au distrus, în Siria, un reactor aflat în fază de construcţie. Însă, în Iran, ar fi vorba despre o operaţiune mult mai dificilă din cauza distanţei, a apărării iraniene mai puternice, dar şi a faptului că Teheranul a elaborat strategia de a-şi răspândi instalaţiile nucleare în amplasamente subterane, ascunse. 
Benjamin Netanyahu este adeptul ideii atacării Iranului - principalul său argument fiind că Israelul nu va permite o astfel de amenintare în apropierea granitelor tarii sale, care ar putea duce la al doilea Holocaust, de aceasta data nuclear
. Israelienii, însă, sunt împotriva planurilor premierului ţării. Conform unui sondaj, 62% dintre israelieni sunt împotriva unui eventual atac militar asupra Iranului, 60% cred că, dacă se va ajunge la război cu Iranul, victimele de partea Israelului vor fi numeroase, iar 53% cred că lovitura militară nu va distruge instalaţiile nucleare ale Iranului. Majoritatea participanţilor la sondaj consideră că va urma o contraofensivă dură a Iranului
.

Preşedintele american Barack Obama încearcă, în mod constant, să tempereze Israelul în pornirea de a ataca Iranul. 

Pe de o parte, Barack Obama conştientizează ameninţarea iraniană izvorată din ambiţiile mulahilor, care doresc să domine regiunea. Pe de altă parte, însă, stie că un razboi, mai ales acum, pe fondul rănilor încă neînchise după episoadele Afganistan si Irak, ar fi un gest deplasat. Totodată, un razboi cu Iranul ar conduce la explozia preţului petrolului şi la o încetinirea creşterii economiei globale, ceea ce ar impieta asupra şanselor sale de a obţine un nou mandat de preşedinte, la alegerile din această toamnă. 

Israelul va ataca Iranul dacă nu e oprit de SUA. Opinii analitice. 

Ameninţarea nucleară din Iran reprezintă cel mai mare pericol la adresa poporului israelian după Hitler, susţine Israelul, motiv pentru care solicită Statelor Unite să atace instalaţiile nucleare de la Teheran. În caz contrar, Israelul poate alege calea alternativă: să atace singur, apreciind că doar ameninţarea unei acţiuni militare credibile împotriva instalaţiilor nucleare va descuraja Iranul
.
Atacul Israelului este doar un obiectiv. Dar, în cazul reuşitei eforturilor sale nucleare, Iranul şi-ar putea exercita puterea, ca forţă dominantă în domeniul energetic în zona Golfului Persic, mergând până la a încerca să destabilizeze regimurile moderate din regiune. Dacă Statele Unite nu vor apela la o intervenţie militară, s-ar putea trage concluzia că nimic nu-i va sta în cale Iranului pentru a deveni o putere nucleară. Cu excepţia Israelului.

Liderul iranian Ali Khamenei lansează declaraţii dure împotriva Israelului: "De acum înainte, vom sprijini şi ajută orice naţiune şi orice grup care luptă împotriva regimului sionist din întreaga lume. Regimul sionist este cu adevărat o tumoare canceroasa în această regiune, care ar trebui tăiată"
.

Pornind de la astfel de declaraţii, Israelul consideră că un atac preventiv este, acum, unicul mod credibil de a descuraja Iranul. Pentru o ţară atât de mică precum Israelul, chiar şi un atac nuclear la scară redusă, asupra sa, ar fi o catastrofă. De aceea, Israelul crede că dacă va proceda la un atac preventiv are o sansa substanţială de a întârzia programul nuclear iranian cu 3-5 ani.

Care ar putea fi, de fapt, miza negocierilor atomice cu Iranul?
Controversa din jurul programului atomic iranian a izbucnit în urmă cu aproape un deceniu, însoţită de ameninţări belicoase, sancţiuni, dar situaţia nu a progresat. În centrul controversei se află îmbogăţirea uraniului. În timp ce Teheranul insistă asupra dreptului său legitim de a îmbogăţi substanţe radioactive în scopuri paşnice, mai multe state bănuiesc că Republica Islamică intenţionează în secret să îmbogăţeasacă uraniu la nivelul necesar fabricării bombei atomice. Sarcina unor verificări specifice revine Agenţiei Internaţionale pentru Energie Atomică (AIEA) de pe lângă ONU, dar inspecţiile experţilor sunt îngreunate de autorităţile iraniene.

Negocierea complexelor probleme rămase în suspensie este sarcina Grupului 5 plus 1, din care fac parte cele cinci puteri cu drept de veto în Consiliul de Securitate (SUA, Rusia, China, Franţa, Marea Britanie) şi Germania. Grupul a solicitat guvernului de la Teheran să accepte controale internaţionale amănunţite şi să suspende procedurile de îmbogăţire a uraniului la nivelul de 20%. 
Aşteptările sunt moderate. După o întrerupere de peste un an, negocierile au fost reluate la finele lunii mai la Bagdad, dar fără rezultate concrete. 
De ce nu se ajunge la un acord?

Un posibil răspuns ar fi: tematica este deosebit de complexă. „Deja Acordul de neproliferare a armamentului atomic este ambivalent”
 consideră Christian Tuschhoff, profesor de politologie la Universitatea Liberă Berlin. „Este ambiguu fiindcă pe de-o parte interzice folosirea în scopuri militare a energiei nucleare, dar pe de alta o permite în scopuri paşnice. A trasa o graniţă între cele două componente este dificil mai ales când e vorba de îmbogăţirea uraniului”.
Un alt posibil răspuns ar fi: Iranul nu se lasă abătut de la ţelul propus - acela de a se dota cu armament atomic. E adevărat că Iranul invocă Tratatul de neproliferare, susţinând că respectă prevederile acestuia. Tratatul interzice, însă, dotarea cu armament atomic - dar aceasta nu înseamnă mare lucru, după cum subliniază ChristianTuschhoff. „În momentul în care Iranul ar denunţa Tratatul, progresele ar fi oricum atât de avansate, încât n-ar mai putea fi camuflate” precizează profesorul. 

Există dovezi că Iranul doreşte să producă bomba atomică?

Nu există astfel de dovezi concrete. Totuşi, îmbogăţirea uraniului naşte suspiciuni. Michael Brzoska, directorul Institutului pentru Cercetări în Slujba Păcii şi Politici de Securitate (Institut für Friedensforschung und Sicherheitspolitik) de la Hamburg afirmă: "Pentru Iran este lipsit de sens să îmbogăţească uraniu în capacităţi proprii pentru un program atomic civil. Este un program supradimensionat şi mult prea costisitor." 
 Agenţia Internaţională pentru Energie Atomică a luat act în ultimul său raport, publicat în noiembrie 2011, de indicii "ale unor activităţi care sunt relevante pentru producerea unui focos nuclear." Inspectorii Agenţiei nu au acces în instalaţiile de la Parchin, unde se spune că ar fi fost testate detonatoare nucleare. Imaginile prin satelit atestă că la Parchim au fost demolate, între timp. o serie de clădiri în scopul ştergerii urmelor.

De ce ar fi Iranul interesat să deţină armament nuclear?

"Un motiv pentru care există programul este teama permanentă de SUA", afirmă Michael Brzoska. "În Irak s-a putut constata că SUA sunt gata să intervină dacă nu le place un regim."
 În plus, Iranul este înconjurat de puteri nucleare: Rusia, Israel, Pakistan, India şi flota a cincea a SUA din Golful Persic. Între acestea, ameninţarea venită din partea Israelului este explicită.
Este posibil un compromis? 

Michael Brzoska crede într-o soluţie negociată, cu condiţia ca vestul să facă o serie de concesii Republicii Islamice: "În schimbul unui acord amplu de control, Iranul ar putea primi din partea occidentului permisiune să îmbogăţească uraniul până la nivelul de 19,8%. Este adevărat că, într-un astfel de caz, Iranul ar putea construi armament atomic în interval de un an, dar asta nu ar putea să treacă neobservat. Din punctul de vedere al ambilor parteneri de negociere aceasta nu reprezintă soluţia optimă, dar ar fi cea mai bună, ţinând cont de constelaţiile de interese existente."

În termeni similari vede lucrurile şi Bruce Riedel, expert în problemele Orientului Mijlociu, fost angajat al CIA. El este de părere că regimul de la Teheran ar putea fi convins să renunţe la producerea şi testarea armamentului atomic în condiţiile în care i s-ar permite să îşi aibă capacităţile pentru îmbogăţirea Iranului. "În cazul în care vom eşua cu această strategie, trebuie să ştim că aceasta nu înseamnă automat sfârşitul lumii. Am trăit cu o Rusie înarmată atomic şi condusă de Stalin, cu o Chină dotată cu armament nuclear condusă de Mao şi, dacă nu vom avea încotro, vom putea trăi şi cu o Republică Islamică Iran, înarmată atomic." 
În Israel, nu sunt puţini cei care văd lucrurile altfel. Acolo, programul atomic Iranian trezeşte teama unui nou holocaust.

Există primejdia izbucnirii unui război? 

Deşi SUA au afirmat, în ultimii ani, că nu exclud un atac, Casa Albă mizează pe o soluţie diplomatică. 
Guvernul israelian a semnalat în repetate rânduri că pregăteşte un atac militar asupra capacităţilor atomice iraniene. În rândul experţilor militari a izbucnit o controversă în legătură cu capacitatea aviaţiei israeliene de a executa cu succes o operaţiune de asemenea amploare. Ei sunt de acord doar asupra faptului că un bombardament ar putea, cel mult, să încetinească numai programul nuclear iranian. Apoi, urmările unui atac militar nu pot fi anticipate. 
Conform scenariilor pozitive, ar exista puţine victime civile, iar Iranul ar renunţa la o contralovitură. Scenariile mai pesimiste anunţă extinderea războiului în întreaga regiune. Nimeni din afară nu poate şti, cu certitudine, dacă ameninţările israeliene sunt cu adevărat făcute pentru a fi duse la îndeplinire sau dacă, prin intermediul lor, Israelul nu va fi urmărind, de fapt, determinarea comunităţii internaţionale să-şi sporească presiunile asupra Iranului.
Occidentul reduce pretenţiile nucleare faţă de Teheran

Occidentul şi-a redus puternic revendicările privind programul nuclear iranian. 

Conform şefei diplomaţiei americane, Hillary Clinton, Iranului nu i se mai cere  să renunţe complet la îmbogăţirea uraniului, ci doar „să ia măsuri concrete, în special în zona îmbogăţirii de 20%”
. Schimbarea de atitudine este remarcabilă, până nu demult considerându-se că acest tip de îmbogăţire ar echivala cu menţinerea capacităţii Iranului de a fabrica bomba atomică.
Inedit: Günter Grass, laureat al Premiului Nobel, persona non grata în Israel

Scriitorului german Günter Grass, laureat al premiului Nobel, i-a fost interzis accesul în Israel, după ce a publicat un poem, acuzând Ţara Sfântă că ameninţă pacea mondială.

Poemul în proză a fost publicat de cotidianul german Suddeutsche Zeitung. Denunţă eventualele atacuri preventive israeliene împotriva siturilor nucleare iraniene, ca fiind un proiect ce ar putea avea ca efect „eradicarea poporului iranian, pentru că se bănuieşte ca liderii săi vor să construiască o bombă atomică”.

Ministrul israelian de Interne, Eli Yishai, a precizat că Günter Grass a fost declarat „persona non grata” în baza legii care interzice accesul foştilor nazişti în Israel noteaza Times of Israel.

Günter Grass a fost membru al trupelor SS în timpul celui de Al Doilea Război Mondial. 
Eli Yishai şi-a motivat decizia şi prin faptul că poemul lui Günter Grass are ca scop răspândirea sentimentului de ură faţă de statul israelian, promovând aceleasi idei din timpul nazismului. "Dacă vrea să continue să împrăştie cuvintele sale deformate şi pline de dispreţ, atunci să meargă în Iran, unde va avea o audienţă care îl va asculta cu interes”
 a subliniat acesta. 

„Pentru publicitate şi ca să vândă nişte cărţi, el vrea să-i sacrifice din nou pe evrei” a afirmat ministrul israelian de Externe, Avigdor Lieberman, despre gestul scriitorului.

Poezia a atras critici şi în Germania, ministrul de Externe al acestei ţări, Guido Westerwelle, numind poemul „absurd”.

De asemenea, unul din cei mai importanţi critici germani, Marcel Reich-Ranciki, a calificat poezia drept „dezgustătoare”. 

Poezia care a declanşat controversa se intitulează „Was gesagt werden muss” („Ceea ce trebuie spus”) şi - în opinia lui Mark LeVine, profesor de istorie a Orientului Mijlociu la UC Irvine şi Universitatea Lund din Suedia – „a provocat o discuţie necesară”
.

Poezia ridică o întrebare fundamentală: „De ce tac, ascund prea mult timp/ Ceea ce clar este şi a fost/ Practicat în jocuri de război, la sfârşitul cărora noi, supravieţuitorii/ Suntem în cel mai bun caz note de subsol”.

Günter Grass se întreabă, iritând Israelul, de ce europenii nu pot vorbi deschis despre programul nuclear israelian şi despre ameninţarea pe care acesta o reprezintă la adresa păcii regionale şi mondiale. 

Mark LeVine susţine că, în definitiv, dacă Israelul ar fi de acord să se alăture tratatului de neproliferare şi să lase controlul focoaselor sale nucleare la dispoziţia NATO, în schimbul aderării la Alianţa Nord-Atlantică, ar pune mai multă presiune pe Iran, în sensul desfiinţării programului său nuclear. Mai mult, ar pune capăt unei curse a înarmărilor care va avea un rezultat mult mai periculos: obtinerea armei nucleare de către Arabia Saudita.

Israelul a încercat mereu, spune autorul, să se înfăţişeze drept o ţară „normală”, deşi face toate eforturile să se asigure că nimeni nu îl numeşte stat colonial care în fiecare zi intensifică ocuparea terenului altui popor. În consecinţă, Günter Grass s-a angajat să spună „ceea ce trebuie spus”, să numească Israelul o „putere nucleara”. Günter Grass nu s-a referit la ocupaţie, o ameninţare şi mai puternică la adresa păcii, subliniază Mark LeVine. 
Expertul Mark LeVine apreciază că nu poate intra în discuţie, în acest caz, nici trecutul lui Günter Grass, nici oportunitatea intervenţiei sale, dar contextul mai larg, al „faptelor” care nu sunt acceptate drept adevăruri. Mai exact, punctează el, faptul că Israelul este doar un punct într-o maşină globală uriaşă, care include cazuri de ocupaţie, exploatare şi violente - Siria, China, Rusia, India, Sudan, Iran, Congo - chiar şi SUA şi NATO - ale căror acţiuni de oprimare, exploatare şi ucidere a altor popoare sunt „fapte” mai concrete decât potenţialul distrugător al programului nuclear al Israelului.

PE SCURT:

MOSCOVA NU CREDE ÎN UNIUNEA EUROPEANĂ


Îndelungata criză din spaţiul Euro afectează atitudinea ruşilor de rând faţă de Uniunea Europeană. Poziţia acestora este mult mai critică, comparativ cu anul trecut. Este concluzia unui sondaj de opinie realizat de institutul IFAK pe un eşantion reprezentativ de 1000 de persoane, cu vârste cuprinse între 18 şi 65 de ani şi domiciliul în Rusia. 

În timp ce procentajul susţinătorilor aderării Rusiei la Uniunea Europeană a rămas la 38%, scepticii sunt mai numeroşi. Aproape jumătate din cei intervievaţi - mai precis, 47% - resping, potrivit rezultatelor sondajului, apartenenţa Rusiei la structurile comunitare.

Misiunea Uniunii Europene este, din perspectiva populaţiei ruse, sustenabilitatea economică, după cum consideră 55% dintre cei chestionaţi. Tocmai în acest domeniu, considerat vital de majoritatea ruşilor, structurile europene au înregistrat eşecuri în ultima vreme. Criza datoriilor din zona euro diminuează performanţele economice, ceea ce reduce şi încrederea ruşilor în Uniunea Europeană.

40% dintre cei intervievaţi cred că Uniunea Europeană urmăreşte doar o extindere teritorială. Fiecare al cincilea rus chestionat consideră că autorităţile europene ar trebui să se implice mai mult în crearea unui sistem comun de securitate, care să impună interesele comunitare pe plan mondial. Mulţi ruşi sprijină constituirea unui sistem de apărare european, dar puţini dintre aceştia sunt în favoarea unei extinderi teritoriale a spaţiului comunitar.

Ruşii privesc cu moderaţie imaginii ţării lor în Europa. Majoritatea celor intervievaţi consideră că Rusia rămâne principalul furnizor de materii prime şi forţă de muncă ieftină pentru restul europenilor. Doar un sfert din participanţii la sondaj consideră că Rusia este un partener strategic de nădejde. 22% dintre ruşi au o viziune şi mai sumbră: ei cred că Rusia este considerată de UE ca fiind o putere imprevizibilă cu ambiţii imperiale. Poziţia nu este schimbată comparativ cu sondajul similar realizat în anul 2011.

Slăbiciunile Uniunii Europene influenţează relaţiile bilaterale dintre Moscova şi Bruxelles. Dacă, în aprilie 2011, 52% dintre repondenţi calificau relaţiile ca fiind de prietenie sau de parteneriat, în actual sondaj doar 43% mai împărtăşesc această opinie. 

Percepţia relaţiei dintre Rusia şi Germania nu a suferit modificări substanţiale. Aproape 70% dintre participanţi au calificat relaţiile ruso-germane ca fiind de prietenie şi parteneriat.

Dmitri ROGOZIN: „Fosta Armată a 14-a va primi armament nou”


Sosirea într-o vizită de curtoazie a reprezentantului special al Preşedinţiei ruse în regiunea transnistreană, Dmitri Rogozin, a tulburat atmosfera politică la Chişinău. 

Emisarul rus a pledat cauza deschiderii unui consulat al Rusiei la Tiraspol, recunoaşterea Transnistriei „ca parte la discuţii” şi modernizarea contingentului armat al Rusiei dislocat în stânga Nistrului.

De la Moscova, tensionarea situaţiei este susţinută de anumite ziare şi posturi de televiziune. Ziarul rusesc „Nezavisimaia Gazeta” scrie că Rusia intenţionează să instaleze un sistem anti-rachetă tip „Voronej” în regiunea transnistreană ca răspuns la scutul american antirachetă, amplasat în România. Astfel explică jurnaliştii ruşi vizita secretă la Tiraspol a ministrului rus al Apărări, Anatolii Serdiukov. Moscova nici măcar nu a găsit de cuviinţă să înştiinţeze autorităţile constituţionale ale Republicii Moldova despre această vizită. Singurul care şi-a exprimat public dezacordul în legătură cu acest fapt a fost un deputat neafiliat din Parlamentul de la Chişinău.

După Anatolii Serdiukov, a sosit Dmitri Rogozin.


La Chişinău, emisarul rus a fost primit la cel mai înalt nivel, dar fără nici o implicare vizibilă a Ministerului de Externe. Dmitri Rogozin s-a întâlnit cu preşedintele Nicolae Timofti, premierul Vlad Filat şi cu ministrul Economiei, Valeriu Lazăr. Nici un oficial moldovean nu a făcut declaraţii după întâlnire. Un anunţ scurt al Preşedinţiei de la Chişinău menţionează doar că Nicolae Timofti a acceptat invitaţia Preşedinţiei ruse de a participa la summitul informal de la Moscova al şefilor de state din Comunitatea Statelor Independente (CSI)..

De la Chişinău, Dmitri Rogozin s-a dus la Tiraspol, unde a făcut o serie de declaraţii alarmante. El a menţionat că „de azi înainte, reprezentanţii Transnistriei vor fi prezenţi la toate discuţiile dintre Chişinău şi Moscova”. A subşiniat că „Rusia şi Transnistria vor să-şi rezolve problemele economice fără intermediari” sugerând că „intermediarul” ar fi Chişinăul, care ar urma să fie exclus din schemă.

Rogozin: „Nici un fel de evacuare! Fosta Armată a 14-a va primi armament nou!”

Rogozin a declarat că „militarii ruşi din regiunea transnistreană vor primi armament şi tehnică militară nouă, conform deciziilor Ministerului Apărării de la Moscova. Modernizarea trupelor din Transnistria se face conform cu planul strategic de reformare a forţelor armate ale Federaţiei Ruse, care va fi implementat până în anul 2020. Nu dorim să avem în Transnistria un detaşament de partizani, ci trupe militare funcţionale”. 

El a confirmat că ministrul rus al Apărării, Anatolii Serdiukov a vizitat trupele din regiunea transnistreană şi că a luat „o decizie anumită” în privinţa lor, fără a preciza despre ce decizie este vorba. Rogozin a spus că Rusia nu va permite nimănui să pună în discuţie “mandatul şi unele dreptul speciale” pe care le are pentru a asigura pacea în regiune. “Vom sta aici atâta timp cât va fi necesar. Evacuarea muniţiilor şi militarilor ruşi de la Cobasna depinde direct de relaţiile dintre Chişinău şi Tiraspol”
 a subliniat Dmitri Rogozin.

Un alt subiect sensibil a fost cel al deschiderii unui consulat al Federaţiei Ruse la Tiraspol. “Cetăţenii fostei Uniuni Sovietice au dreptul să aleagă cetăţenia pe care o doresc. Majoritatea aleg cetăţenia rusă” a spus Rogozin.

Analiştii politici de la Chişinău anticipează o tensionare a relaţiei moldo-ruse pe fundalul numirii lui Rogozin, contrar dezacordului exprimat public de autorităţile moldovene, în funcţia de „reprezentant special al preşedintelui rus în Transnistria”. Analistul politic Bogdan Ţârdea susţine că „Kremlinul nu poate tolera ca Moldova să intre într-un câmp geopolitic european”
. Potrivit lui, numirea lui Rogozin în această funcţie “denotă că Rusia va adopta o poziţie dură şi nu va accepta concesii în această regiune. Cu alte cuvinte, Rusia nu-şi va retrage armata din regiunea transnistreană”.

Expertul Consiliului European pentru Relaţii Externe de la Londra, Nicu Popescu, susţine că “într-adevăr, numirea lui Rogozin denotă un interes crescând al Federaţiei Ruse faţă de Republica Moldova, însă rămâne să vedem deocamdată dacă acest interes este mai degrabă ofensiv sau defensiv”. (...) „Întrebarea este dacă proiectul şi intenţia lui Rogozin constă într-o aliniere şi mai mare a Transnistriei la Federaţia Rusă, inclusiv prin măsuri ca introducerea rublei ruseşti în regiune (...) sau mai degrabă Rusia încearcă să compenseze slăbiciunea sa structurală în mai multe zone din spaţiul post-sovietic, inclusiv în Republica Moldova prin activizarea „tunurilor grele” din diplomaţia şi politica rusească. (...) Dar până la urmă, ca şi în orice perioadă de turbulenţă, o voinţă clară din partea Republicii Moldova, coerentă în poziţia sa atât faţă de reglementarea transnistreană, cât şi faţă de Rusia şi mai ales coordonarea foarte apropiată cu Uniunea Europeană, va permite Moldovei să reziste şi acestor presiuni”
.
Expertul în problema transnistreană Oazu Nantoi afirmă „sarcina lui Rogozin este reconsolidarea controlului asupra regiunii transnistrene sub toate aspectele utilizând pârghiile moştenite din trecut, inclusiv prezenţa militară ilegală a Federaţiei Ruse pe teritoriul Republicii Moldova şi sustinerea economică şi politică regimului falit din stâ
ÎNTREBĂRI ŞI RĂSPUNSURI PENTRU GRECIA

Între BCE şi dorinţa de recapitalizare


În ultimele 48 de luni, clienţii greci au retras 75 miliarde euro din depozitele bancare elene
.


În căutarea unei soluţii de ieşire a Greciei din criză, recapitalizarea celor mai mari patru bănci din statul elen cu 18 miliarde de euro ar putea ajuta la oprirea pierderilor financiare din ultimii doi ani şi jumătate 

Fondul Grec de Stabilitate Financiară a aprobat recapitalizarea Băncii Naţionale a Greciei, EFG Eurobank Ergasias, Alpha Bank şi Piraeus Bank cu 18 miliarde euro. FGSF a transmis de asemenea, miercuri, contractele aferente către cele patru instituţii şi către Fondul European de Stabilitate Financiară, care trebuie să le aprobe.

Retragerile de bani din băncile greceşti s-au înmulţit vertiginos după alegerile din 6 mai. Formaţiunile politice care se opun măsurilor de austeritate din acordul de împrumut semnat cu creditorii străini ai ţării - UE, FMI şi BCE - au înregistrat un plus de credibilitate. Acest lucru măreşte probabilitatea ca Grecia să iasă din zona euro şi să intre în faliment. De altfel, ideea a început să fie vehiculată din ce în ce mai des la nivelul UE, cu atât mai mult cu cât ignorarea condiţiilor din acordul cu „troica” ar conduce la sistarea ajutorului internaţional pentru statul elen.

Banca Centrală Europeană a recurs la blocarea accesului unor bănci elene la acţiuni de refinanţare, motivând că au prea puţine rezerve de capital şi, pe cale de consecinţă, nu pot fi considerate solvabile.

Ce s-ar întâmpla dacă...


Întrucât un faliment public ar reprezenta o premieră în zona euro, experţii afrimă că prognozele sunt dificile. 
Poate Uniunea Europeană să excludă Grecia din zona euro dacă guvernul elen nu va respecta măsurile de austeritate asumate iniţial? 

Nu, din punct de vedere legal, excluderea nu este posibilă. Tratatele europene stipulează că statutul de membru al Uniunii Monetare este definitiv.

Poate Uniunea Europeană lăsa Grecia să intre în faliment? 

Grecia s-a obligat contractual să aplice măsurile de austeritate şi reduceri bugetare până la sfârşitul lunii iunie. Dacă va respinge planul, UE poate stopa creditele de urgenţă destinate Atenei. Cel târziu în luna iulie, Grecia nu ar mai putea să-şi acopere datoriile şi să plătească salariile. Statul ar intra în faliment. 

Poate Grecia evita falimentul? 

Grecia ar putea încerca să încaseze în continuare ajutoarele de urgenţă de la UE şi FMI şi, în paralel, să negocieze noi credite. Noile negocieri ar exclude statele membre ale zonei zero, iniţiatoarele Fondului de Salvare.

Poate interveni BCE pentru a evita falimentul Greciei? 

Banca Centrală Europeană (BCE) ar putea cumpăra un pachet mare de acţiuni emise de statul elen pentru a alimenta lichidităţile greceşti. Banca a investit, însă, peste 50 miliarde de euro în „hârtii fără valoare”. BCE ar mai putea pune la dispoziţia băncilor elene capital, pentru ca acestea să împrumute statul. Un astfel de "program de necesitate" nu ar fi, însă, funcţional pe termen lung, întrucât finanţarea unui buget public prin Banca Centrală Eeuropeană nu este permisă de tratatele europene.

Grecia s-ar putea auto-exclude din zona euro?

În cazul în care Grecia nu ar mai primi bani din Fondurile de Salvare, ar fi obligată să renunţe la moneda unică şi să introducă o alternativă monetară. În caz contrar, statul nu ar mai putea plăti salariile şi ajutoarele sociale. Noua monedă ar fi puternic depreciată în raport cu euro, probabil cu 30%-50%. Sistemul monetar elen ar trebui adaptat la noua monedă.
Introducerea unei noi monede în Grecia, ar necesita câteva luni. În 2003, reforma monetară din Irak, coordonată de Statele Unite ale Americii a necesitat aproape trei luni, timp în care s-au tipărit noile bancnote şi au fost transportate, sub strictă supraveghere, pe teritoriul întregii ţării.

Strict legal, ar fi necesar ca Grecia să părăsească fie şi numai o zi Uniunea Europeană pentru a readera imediat, fără a mai folosi moneda unică. Tratatul de la Lisabona prevede doar o ieşire din întreg spaţiul comunitar, nu însă doar o excludere din zona euro. 

Ce efecte ar avea ieşirea Atenei din zona euro pentru creditorii internaţionali? 

 Grecia nu şi-ar mai putea îndeplini obligaţiile faţă de investitorii străini, dar nu ar mai putea apela nici la credite interne. Băncile elene s-ar prăbuşi, pe principiul dominoului, întrucât au acordat împrumuturi masive statului. Banca Central Europeană deţine numeroase acţiuni emise de statul elen, care nu ar mai avea valoare. Pierderile înregistrate de BCE ar trebui acoperite din fondurile alimentate de contribuabilii europeni. Multe bănci private din zona euro s-ar resimţi, salvarea lor depinzând, în final, de guvernele din ţările de origine.
Cum ar reacţiona pieţele de capital dacă Grecia ar ieşi din zona euro? 

Grecia, cu potenţiala ei nouă monedă, depreciată de la început,, nu ar putea vinde acţiuni investitorilor. Riscurile ar fi incomensurabile. Acţiunile emise de Grecia ar reintra în joc doar când investitorii ar manifesta, din nou, încredere.

Ce se întâmplă cu economia greacă?

Pe termen lung, produsele greceşti ar deveni mai ieftine, în afara ţării. Importurile, în Grecia, s-ar scumpi puternic. Refacerea economiei ar lua mult timp. Este greu de apreciat este situaţia energiei, întrucât Grecia este dependentă de furnizorii străini de petrol şi gaze.

Ar mai depinde Grecia de ajutorul extern?

În calitatea de membru al UE, care nu ar mai aparţine, însă, zonei euro, Grecia ar fi îndreptăţită să primească ajutoare de la Bruxelles şi credite de la Fondul Monetar Internaţional. Condiţiile pentru aceste ajutoare nu ar fi mult diferite faţă de cele stabilite în prezent. Susţinerea din actualele Fondurile de Ajutorare nu ar mai fi, însă, accesibilă în cazul Greciei.

Există pericolul unei "epidemii" pentru statele ameninţate de criză? 

Aprecieriele sunt diferite. Unii economişti consideră că efectele ieşirii Greciei din zona euro ar fi controlabile pentru celelalte state. Alţii, avertizează asupra pericolului repetării crizei financiare mondiale. Dacă, după „şocul Grecia”, investitorii nu ar mai cumpăra nici obligaţiuni spaniole, italiene sau portugheze, întreaga zonă euro ar intra sub presiune. „Zidul ignifug” ridicat până acum însumează 800 de miliarde de euro. Suma ar putea acoperi, la rigoare, necesarul actual al Spaniei. Dacă şi în Italia intra în declin, fondurile ar fi insuficiente.

Ar putea fi luate cu asalt băncile greceşti prin retragerea masive şi rapide?

În ultimele luni, grecii au retras miliarde din economiile depuse la băncile din ţară. În cazul în care s-ar concretiza ieşirea Greciei din zona euro, toţi grecii vor dori, concomitent, să-şi lichideze conturile de economii. Băncile ar intra în faliment. Pentru a evita o astfel de situaţie, statul ar trebui să limiteze sumele ce pot fi ridicate, să închidă graniţele şi să controleze strict circulaţia capitalului.

Există şi teama de o reacţie în lanţ. Cetăţenii cu economii din Portugalia, Spania, Italia şi alte ţări ar putea intra în panică şi ar lua cu asalt băncile, pentru a-şi lichida conturile. Băncile s-ar prăbuşi.

